Armenia Dziɖuɖua Wɔ Ðoɖo Be Amewo Nawɔ Dukɔmevidɔ Siwo Menye Asrafodɔ O\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitumbuka Croatian Czech Danish Dutch Eŋlisi Eʋegbe Fijian Finnish Franse Georgian German Greek Hausa Hungarian Igbo Indonesian Italian Japanese Kinyarwanda Korean Lithuanian Malagasy Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Setswana Slovak Slovenian Spanish Swahili Swedish Tsonga Turkish Ukrainian Vietnamese Xhosa Zulu\nEdze abe Armenia dziɖuɖua ɖoe be yeade bubu ame siwo gbe be yewomaxɔ asrafo ƒe hehe o le dzitsinya ƒe gomenɔamesiwo ŋu azɔ ene. Le October 23, 2013 dzi la, Armenia Dukɔa Ƒe Dɔwɔha bia gbe Yehowa Ðasefo 90 kple edzivɔ siwo gbe be yewomaxɔ asrafo ƒe hehe o le dzitsinya ta la eye wòda asi ɖe wo dometɔ 51 ƒe biabiawo dzi be woakpɔ gome le ɖoɖo yeye si wowɔ be woawɔ dukɔmevidɔ bubuwo ɖe asrafo ƒe hehexɔxɔ teƒe la me (Dɔwɔhaa alé ŋku ɖe ame susɔeawo hã ƒe biabiawo ŋu emegbe). Eye Dɔwɔhaa gayi Erebuni Gaxɔ hã me, eye wòda asi ɖe Ðasefo 20 siwo le gaxɔa me dometɔ 6 ƒe biabiawo dzi be woate ŋu awɔ dɔ bubuwo ɖe asrafo ƒe hehexɔxɔ teƒe. Woɖe asi le gaxɔmenɔla ade mawo ŋu le October 24, 2013 dzi. Dɔwɔhaa alé ŋku ɖe gamenɔla susɔe siwo bia be yewoawɔ dukɔmevidɔ bubuwo ɖe asrafo ƒe hehexɔxɔ teƒe la ƒe biabiawo ŋu, eye wole mɔ kpɔm be woaɖe asi le wo ŋu kpuie.\nTɔtrɔ yeye siawo dze egɔme le June 8, 2013 dzi, esime Armenia dziɖuɖua ɖo Armenia Dɔ Bubu Wɔwɔ Ðe Asrafo Ƒe Hehexɔxɔ Teƒe Ƒe Se anyi le ɖekawɔwɔ me kple Europatɔwo ƒe ɖoɖowo, eye wòda asi ɖe edzi ale be ɖoɖoa te dɔwɔwɔ tso July 25, 2013 dzi. Armenia dukplɔla he susu yi sedede sia dzi nyitsɔ laa esi wònɔ nu ƒom le Europa Adaŋudeha ƒe Sewɔƒe la le October 2, 2013 dzi esi wògblɔ be: “Le míaƒe sea nu la, womagabu ame siwo gbe be yewomaxɔ asrafo ƒe hehe o le dzitsinya ta la be wonye nu vlo wɔlawo o.” Le October 3, 2013 dzi la, Armenia dziɖuɖua ɖoe be yeaɖe ɣleti ade le ɣeyiɣi si woka na ame siwo gbe asrafo ƒe hehexɔxɔ be woanɔ ga me la me. Esia wɔe be woɖe asi le Ðasefo enyi aɖewo ŋu le October 8 kple 9, 2013 dzi.\nÐoɖo yeye si wowɔ be ame siwo gbe be yewomaxɔ asrafo ƒe hehe o le dzitsinya ta nawɔ dukɔmevidɔ bubuwo ɖe asrafodɔ teƒe la na mɔnukpɔkpɔ ame siwo gbe be yewomaxɔ asrafo ƒe hehe o le dzitsinya ta be woawɔ dɔ siwo ade woƒe dukɔmeviwo dzi evɔ maɖe fu na woƒe dzitsinya si wotsɔ Biblia na hehee o. Meganye Armenia Ƒe Asrafowoe le ɖoɖo sia dzi kpɔm o, ke boŋ dukɔmevi dzrowoe. Ðoɖo sia bia be woawɔ dɔ ɣleti 36, gaƒoƒo 48 kwasiɖa sia kwasiɖa, eye woana ŋkeke 10 ƒe mɔkeke dɔawo wɔlawo le ƒea me. Wona dɔ ame siwo bia be yewoakpɔ gome le ɖoɖo sia me la le teƒe siwo medidi tso woƒe aƒewo gbɔ o, eye dɔawo medo ƒome kple asrafodɔ aɖeke hã o.\nAle Si Nyawo Yi Ʋuu Hafi Wova Wɔ Ðoɖo Yeye Sia\nEsi Armenia ɖo Europa Aɖaŋudeha me le ƒe 2001 me la, esia bia tso esi be wòawɔ dɔ bubuwo wɔwɔ ɖe asrafo ƒe hehexɔxɔ teƒe ƒe ɖoɖo na ame siwo gbe be yewomaxɔ asrafo ƒe hehe o le dzitsinya ta eye wòaɖe asi le ame siwo wolé de ga la ŋu abe ale si wobia tso Adaŋudeha sia me tɔ yeyewo si ene. Togbɔ be Armenia dziɖuɖua do ŋugbe be yeawɔe hã la, eyi edzi nɔ ɖekakpui Ðasefowo lém de ga.\nLe ƒe 20 siwo va yi me la, wolé Yehowa Ðasefo 450 de ga ɣeyiɣi didi aɖe, eye wonɔa nɔnɔme madeamedziwo me eye wosẽa ŋuta le wo ŋu zi geɖe.\nMɔkpɔkpɔ vi aɖe su ame siwo gbea asrafo ƒe hehexɔxɔ le dzitsinya ta la si esi Armenia Dɔ Bubu Wɔwɔ Ðe Asrafo Ƒe Hehexɔxɔ Teƒe Ƒe Se la te dɔwɔwɔ tso July 1, 2004 dzi. Gake esi wodze ɖoɖoa gɔme la, asrafowo ƒe dzikpɔkpɔ tee wònɔ eye wowɔe hã wònye tohehe na asrafo ƒe hehexɔxɔ gbelawo. Aɖaŋudehaa hea susu yia edzi enuenu be ɖoɖoa mewɔ ɖeka kple Europa ƒe ɖoɖowo o. Le kpɔɖeŋu me, Europa Adaŋudeha ƒe Sewɔƒe gblɔ le eƒe Nyametsotso 1532 (2007) me be “yewotsi dzi vevie ɖe ale si womewɔ dukɔmevidɔ bubuwo wɔwɔ ɖe asrafo ƒe hehexɔxɔ teƒe ƒe ɖoɖo vavã aɖeke na dukɔmeviwo o la ŋu, elabe woléa ame siwo gbea asrafo ƒe hehexɔxɔ gbogbo aɖewo dea ga, eye wo dometɔ akpa gãtɔ nye Yehowa Ðasefowo, elabe wotiae be yewoayi ga me tsɔ wu be yewoawɔ dukɔmevidɔ siwo le asrafowo ƒe dzikpɔkpɔ te.”\nAmegbetɔwo Ƒe Gomenɔamesiwo Ŋuti Kɔmiti hã tsi dzi vevie ɖe ale si wole Ðasefowo lém de ga le esi wogbe be yewomaxɔ asrafo ƒe hehe o le dzitsinya ta la ta. Kɔmitia ɖe nyametsotso sia ɖe go le eƒe takpekpe 105 lia (2012) me be:\n“Ele be dziɖuɖua nawɔ dukɔmevidɔ bubuwo wɔwɔ ɖe asrafo ƒe hehexɔxɔ teƒe ƒe ɖoɖo vavã na dumeviwo, siwo manɔ asrafowo ƒe dzikpɔkpɔ te o, eye wòaɖe mɔ dukɔmevi ɖe sia ɖe si gbe be yemaxɔ asrafo ƒe hehe o le dzitsinya ta la nakpɔ gome le eme faa, womawɔe wòanye tohehe na ame siawo o, manye ameŋkumekpɔkpɔ hã o, mazã ga na wo loo alo axɔ ɣeyiɣi didi akpa hã o. Ele be dziɖuɖua naɖe asi le ame siwo gbe be yewomaxɔ asrafo ƒe hehe o alo esiwo gbe be yewomakpɔ gome le dukɔmevidɔ bubuwo ƒe ɖoɖo si li fifia me o siwo katã wolé de ga la ŋu.”\nEuropa Ƒe Ʋɔnudrɔ̃ƒea Na Gbɔdzɔe Wo\nEsi Vahan Bayatyan kple ɖekakpui Ðasefo eve bubu aɖewo kpɔe be Armenia ʋɔnudrɔ̃ƒewo makpɔ yewoƒe nyawo gbɔ na yewo o la, wotsɔ woƒe nya la yi Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe. Aƒetɔ Bayatyan ƒe nya la gbɔ kpɔkpɔ na nyawo trɔ kura le July 7, 2011 dzi esime Europa Ʋɔnudrɔ̃ƒea ƒe Ʋɔnudrɔ̃la Kɔkɔtɔwo ƒe akpa gãtɔ tso nya me wòde Bayatyan dzi. Esiae nye zi gbãtɔ Europa Ʋɔnudrɔ̃ƒea tso nya me be Europa Amegbetɔ ƒe Gomenɔamesiwo Ŋuti Ʋɔnudrɔ̃ƒe ƒe sewo kpɔa ame siwo gbea asrafo ƒe hehexɔxɔ le dzitsinya ta la ta. *\nAme siwo tsɔ woƒe nya yi Europa Ʋɔnudrɔ̃ƒea nyitsɔ laa eye ʋɔnudrɔ̃ƒea tso nya me wòde ame siwo gbea asrafo ƒe hehexɔxɔ le dzitsinya ta la dzi: Vahan Bayatyan, Hayk Bukharatyan, Ashot Tsaturyan.\nArmenia dziɖuɖua do toku Ʋɔnudrɔ̃la Kɔkɔtɔwo ƒe nyametsotso le Bayatyan Kple Armenia ƒe nya la me, eye wòna wotsɔ nya ɖe ɖekakpui Ðasefo 29 siwo gbe be yewomaxɔ asrafo ƒe hehe o le dzitsinya ta la ŋu hebu fɔ wo; wode wo dometɔ 23 ga me. Tso July 2011 va se ɖe October 2013 me la, ne wotsɔ ƒe siwo ɖekakpui 86 aɖewo tsɔ nɔ ga me le Armenia gaxɔwo me ƒo ƒu la, ede ƒe 168 sɔŋ. Wo dometɔ aɖewo gatsɔ wo léle de ga madzemadzee ƒe nya siawo hã yi Europa Ʋɔnudrɔ̃ƒea.\nKuxi Siwo Gbɔ Womekpɔ O\nAme siwo wolé de ga le esi wogbe be yewomaxɔ asrafo ƒe hehe o le dzitsinya ta eye wowu woƒe gamenɔnɔa nu kple wo dometɔ siwo ŋu woɖe asi le le October 2013 me la le mɔ kpɔm be woatutu dziɖuɖu ƒe nuŋlɔɖi si ku ɖe yewo ŋu be nu vlo wɔlawoe yewonye la ɖa. Esia wɔ ɖeka kple asitɔtrɔ aɖewo siwo Armenia dziɖuɖua wɔ nyitsɔ laa ku ɖe se siwo ku ɖe nu vlo wɔwɔ ŋu la ŋu. Nu bubu si ŋu wogatsi dzi ɖoe nye nenye be dziɖuɖua alɔ̃ axe fe na ame siwo wolé de ga le Bayatyan ƒe nyaa dɔdrɔ̃ megbe.\nAme aɖeke mekpɔ nya ale si tututu nɔnɔmeawo anɔ ne Armenia wɔ ɖe eƒe ɖoɖo yeye si wòde to me la dzi bliboe o. Gake edze abe Armenia dziɖuɖua le agbagba dzem fifia be yeade bubu ame siwo gbe be yewomaxɔ asrafo ƒe hehe o le dzitsinya ta ƒe gomenɔamesiwo ŋu ene.\nAvu Siwo Wowɔ Ʋuu Hafi Woɖo Dukɔmevidɔ Bubuwo Ðe Asrafo Ƒe Hehe Teƒe Ƒe Ðoɖoa Anyi\nArmenia va zu Europa Aɖaŋudeha me tɔ eye esia bia tso esi be wòawɔ dukɔmevidɔ bubuwo ɖe asrafo ƒe hehexɔxɔ teƒe ƒe ɖoɖo si sɔ na dukɔmeviwo\nDukɔmevidɔ Bubuwo Wɔwɔ Ðe Asrafo Ƒe Hehexɔxɔ Teƒe ƒe ɖoɖoa te dɔwɔwɔ, gake asrafowo ƒe dzikpɔkpɔ tee ɖoɖo sia le eye mesɔ na Yehowa Ðasefowo o\nWotrɔ asi le Dukɔmevidɔ Bubuwo Wɔwɔ Ðe Asrafo Ƒe Hehexɔxɔ Teƒe ƒe ɖoɖoa ŋu, eye wode se aɖewo le eme siwo nye tohehe na ame siwo tiae be yewoakpɔ gome le ɖoɖo sia me, esiawo hã menye dukɔmevidɔ vavã siwo Yehowa Ðasefowo alɔ̃ be yewoawɔ o\nLe Europa Ʋɔnudrɔ̃ƒea ƒe Ʋɔnudrɔ̃la Kɔkɔtɔwo ƒe nyametsotso 16-1 le Bayatyan Kple Armenia ƒe nyaa me la, Ʋɔnudrɔ̃la Kɔkɔtɔawo kpɔe be dziɖuɖua tu afɔkpo dukɔmeviwo ƒe dzitsinya ƒe ablɔɖe, eye mekpɔ ame siwo gbea asrafo ƒe hehexɔxɔ le dzitsinya ta la ta o\nEuropa Ʋɔnudrɔ̃ƒea bu fɔ Armenia dziɖuɖua le nyadɔdrɔ̃ eve me ku ɖe ame siwo gbea asrafo ƒe hehexɔxɔ le dzitsinya ta ƒe ablɔɖe ŋu: Bukharatyan Kple Armenia kpakple Tsaturyan Kple Armenia\nLe June 8 dzi la, ɖoɖo yeyea te dɔwɔwɔ, wode asi se si na wòte dɔwɔwɔ la te le July 25 dzi, eye ɖoɖo sia ya nye dukɔmevidɔ vavã\nLe October 8 kple 9 dzi la, Armenia ɖe asi le gamenɔla enyi aɖewo siwo gbe be yewomaxɔ asrafo ƒe hehe o le dzitsinya ta la ŋu\nLe October 23 dzi la, Dukɔa Ƒe Dɔwɔhaa da asi ɖe Yehowa Ðasefo 57 siwo bia be yewoawɔ dukɔmevidɔ bubuwo ɖe asrafo ƒe hehexɔxɔ teƒe la ƒe biabiawo dzi, tsɔ kpe ɖe Yehowa Ðasefo 20 siwo gakpɔtɔ le ga me le Armenia la dometɔ 6 ƒe biabiawo ŋu\nLe October 24 dzi la, Armenia dziɖuɖua ɖe asi le Ðasefo siwo le ga me le Erebuni Gaxɔ me la dometɔ 6 ŋu\n^ mm. 12 Kpɔ Erçep Kple Turkey, 43965/04, 22 November 2011; Bukharatyan Kple Armenia, 37819/03, 10 January 2012; Tsaturyan Kple Armenia, 37821/03, 10 January 2012; Feti Demirtaş Kple Turkey, 5260/07, 17 January 2012.


Nɔ Agbe Wòawɔ Ðeka Kple Aƒetɔ Ƒe Gbedodoɖa La—Akpa 2 | Nusɔsrɔ̃\nGBE BUBU Afrikaans Cakchiquel (Central) Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Iban Italian Kimbundu Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spanish Swati Tahitian Tlapanec Tojolabal Totonac Tsonga Twi Umbundu Venda Xhosa Zulu\n“Mia Fofo la nya nu siwo le mia hiãm.”—MATEO 6:8.\nNu kae wòfia be míabia be “na míaƒe abolo si asu mía nu egbe la mí”?\nNu kae wòle be míawɔ be Yehowa ‘natsɔ míaƒe fewo ake mí’?\nNe míedoa gbe ɖa na Yehowa be “mègakplɔ mí yi tetekpɔ me o” la, aleke wòɖoa eŋui?\n1-3. Nu ka tae nɔvinyɔnu aɖe ka ɖe edzi be Yehowa nya nu si tututu yehiã?\nGBESIAGBE MƆÐELA aɖe si ŋkɔe nye Lana maŋlɔ nu si dzɔ esi wòɖi tsa yi Germany le ƒe 2012 me be akpɔ o. Ese le eɖokui me be Yehowa ɖo yeƒe gbedodoɖa eve ŋu na ye. Esi wònɔ keteke me yina yameʋudzeƒe la, ebia Yehowa be wòakpe ɖe ye ŋu yeakpɔ ame aɖe aɖi ɖase nɛ. Esi wòva ɖo yameʋudzeƒea la, ese be yameʋu si ɖo ge yeala magaho gbe ma gbe o. Lana ɖe kuku na Yehowa be wòakpe ɖe ye ŋu, elabena ezã eƒe ga vɔ, eya ta ehiã teƒe si wòatsi adɔ.\n2 Esi Lana nya do gbe ɖa vɔ teti ko la, ese ame aɖe gblɔ be, “Ei! Lana, nu ka dim nèle le afi sia?” Ðekakpui aɖe si wo kplii wode suku ye. Dadaa kple mamaa le eŋu; wova ɖoe ɖa esi wòle mɔ zɔm yina South Africa (Afrique du Sud). Esi Lana gblɔ eƒe kuxia na wo la, ɖekakpuia dadaa kple mamaa gblɔ nɛ be ate ŋu ava tsi yewo gbɔ adɔ faa. Wobia nya geɖee tso eƒe dzixɔsewo kple mɔɖeɖedɔa ŋu.\n3 Ŋufɔke le ŋdinuɖuɖu megbe la, wogabia nya bubu geɖe Lana tso Biblia ŋu eye wòɖo wo ŋu na wo. Lana xɔ woƒe adrɛs kple kaƒodzesi ale be wòate ŋu awɔ ɖoɖo ne ame aɖe natrɔ ayi wo gbɔ ahaɖo biabia bubuwo ŋu na wo. Lana trɔ gbɔ va aƒe dedie eye wògale eƒe mɔɖeɖedɔa dzi. Ekpɔe be Yehowa se yeƒe gbedodoɖawo, enya nu si tututu yehiã eye wòkpe ɖe ye ŋu.—Psalmo 65:2.\nMehiã be míatsi dzimaɖi ɖe nu siwo míava hiã le etsɔme ŋu o\n4. Nuhiahiã kawo mee míadzro?\n4 Ne kuxi aɖe tu mí kpata la, míedoa gbe ɖa biaa Yehowa ƒe kpekpeɖeŋu, eye edzɔa dzi nɛ be yeaɖo to míaƒe gbedodoɖawo. (Psalmo 34:15; Lododowo 15:8) Gake Yesu fia mí le eƒe kpɔɖeŋugbedodoɖaa me be nanewo li siwo hiã vevie wu siwo ŋu wòle be míado gbe ɖa le. Le nyati sia me la, míadzro nu vevi ene mamlɛ siwo dze le gbedodoɖaa me siwo akpe ɖe mía ŋu míawɔ nuteƒe na Yehowa la me.—Xlẽ Mateo 6:11-13.\n5, 6. Nu ka tae Yesu fia mí be míado gbe ɖa abia “míaƒe abolo” ne nuɖuɖu bɔ ɖe mía si gɔ̃ hã?\n5 Yesu fia mí be míabia “míaƒe abolo” ke menye “nye abolo” o. Nutome sue dzikpɔla aɖe si le Afrika si ŋkɔe nye Victor gblɔ be: “Medaa akpe na Yehowa vevie be mehiãna be nye kple srɔ̃nye míatsi dzi fũu ɖe nu si míaɖu alo ɖe xɔfetu xexe ŋu o. Nɔviwo nyoa dɔme kpɔa míaƒe nuhiahiãwo gbɔ na mí gbe sia gbe. Gake medoa gbe ɖa be nɔvi siwo doa alɔ mí la nate ŋu akpe akɔ kple woƒe gakuxiwo.”\n6 Ðewohĩ nuɖuɖu bɔ ɖe míawo ya si, gake mía nɔvi geɖewo da ahe. Eye dzɔdzɔmefɔkuwo gblẽ wo dometɔ aɖewo ƒe nuwo dome. Ele be míado gbe ɖa ɖe wo ta eye ne míate ŋui la, míakpe ɖe wo ŋu ŋutɔŋutɔ. Le kpɔɖeŋu me, míate ŋu ana nu siwo le mía si la ƒe ɖe woawo hã. Míate ŋu anɔ nu dzɔm edziedzi hena Yehowa ƒe amewo ƒe xexea me katã ƒe dɔa. Míenyae be míaƒe nudzɔdzɔwoe wotsɔ kpena ɖe nɔvi siwo hiã tu ŋu.—1 Yohanes 3:17.\n7. Kpɔɖeŋu kae Yesu wɔ tsɔ fia mí be mele be ‘míatsi dzimaɖi gbeɖe le etsɔ si gbɔna ŋu o’?\n7 Esi Yesu fia kpɔɖeŋugbedodoɖaa vɔ la, exlɔ̃ nu mí be míagana míaƒe susu katã nanɔ ŋutilãmenuwo ŋu o. Egblɔ be ne Yehowa léa be na seƒoƒo siwo le gbe me la, “ɖe maɖo atsyɔ̃ na miawo ya geɖe wu oa, mi xɔseʋɛtɔwo? Eya ta migatsi dzimaɖi gbeɖe agblɔ be: . . . ’Nu kae míado?’ hã o.” Eyome egagblɔ be: “Migatsi dzimaɖi gbeɖe le etsɔ si gbɔna ŋu o.” (Mateo 6:30-34) Mehiã be míatsi dzimaɖi ɖe nu siwo míava hiã le etsɔme ŋu o. Ke boŋ ele be nuhiahiã vevi siwo sua mía si gbe sia gbe la nadze mía ŋu. Le kpɔɖeŋu me, míate ŋu ado gbe ɖa abia afi si míaziɔ ta ɖo, dɔ si ana míakpɔ míaƒe ƒomea dzi kple nunya be míatso nya me nyuie le lãmesẽnyawo ŋu. Gake nane li si gale vevie wu si wòle be míado gbe ɖa abia.\n8. Nu ka dzie nya siwo Yesu gblɔ tso míaƒe gbe sia gbe bolo ŋu la nana míeɖoa ŋkui? (Kpɔ nɔnɔmetata si le nyati sia ƒe gɔmedzedze.)\n8 Nya siwo Yesu gblɔ tso míaƒe gbe sia gbe bolo ŋu la na míeɖoa ŋku nya bubu aɖe si wògblɔ dzi be: “Menye abolo ɖeɖe ko nu amegbetɔ anɔ agbe ɖo o, ke boŋ ɖe nya sia nya si dona tso Yehowa ƒe nu me la hã nu.” (Mateo 4:4) Eya ta ehiã vevie be míanɔ gbe dom ɖa be Yehowa nayi edzi anɔ nu fiam mí eye wòana nu siwo míehiã be míakpɔtɔ anɔ eŋu kplikplikpli la mí.\n“TSƆ MÍAƑE FEWO KE MÍ”\n9. Nu ka tae míaƒe nu vɔ̃wo le abe fenyinyi ene?\n9 Le kpɔɖeŋugbedodoɖaa me la, Yesu gblɔ be: “Tsɔ míaƒe fewo ke mí.” Egblɔ ɣebubuɣi be: “Tsɔ míaƒe nu vɔ̃wo ke mí.” (Mateo 6:12; Luka 11:4) Egblɔe alea elabena míaƒe nu vɔ̃wo le abe fe siwo míenyi ene. Le ƒe 1951 me la, Eŋlisigbe me Gbetakpɔxɔ ɖe eme be ne míewɔ nu vɔ̃ la, ɖeko wòle abe ɖe míenyi fe le Yehowa ŋu ene. Míenyi lɔlɔ̃ kple toɖoɖo ƒe fe le Yehowa ŋu. Eya ta ne míewɔ nu vɔ̃ ɖe Mawu ŋu la, efia be míegbe fe si míenyi le eŋu la xexe nɛ. Gbetakpɔxɔ la gblɔ be ne Yehowa lɔ̃ la, ate ŋu atso xɔlɔ̃wɔwɔ ƒe kadodo si le mía kplii dome la me. Egblɔ kpee be: “Nu vɔ̃ wɔwɔ fia be míelɔ̃ Mawu o.”—1 Yohanes 5:3.\nNɔ akpe dam na Yehowa ɖaa ɖe tafe ƒe nunana xɔasi la ta\n10. Nu ka dzie Yehowa nɔa te ɖo tsɔa míaƒe nu vɔ̃wo kea mí, eye nu kae wòle be esia naʋã mí míawɔ?\n10 Aleke gbegbe míedaa akpee nye esi be Yehowa na Yesu va xe fe ɖe mía ta ale be wòate ŋu atsɔ míaƒe nu vɔ̃wo ake mí! Míehiãa Yehowa ƒe tsɔtsɔke gbe sia gbe. Ƒe 2,000 kloe nye esia si Yesu va ku ɖe mía ta, ke hã tafea kpɔtɔ le vi ɖem na mí va se ɖe egbe. Ele be míanɔ akpe dam na Yehowa ɖaa ɖe tafe ƒe nunana xɔasi sia ta. Mía dometɔ aɖeke mate ŋu axe fe si hiã be woaɖe mí tso nu vɔ̃ kple ku si me akpɔ gbeɖe o. (Xlẽ Psalmo 49:7-9; 1 Petro 1:18, 19.) Kpɔɖeŋugbedodoɖa la me nya siwo nye “tsɔ míaƒe nu vɔ̃wo ke mí” ɖoa ŋku edzi na mí be mía nɔviwo hã hiã tafea abe míawo ke ene. Yehowa di be míanɔ mía nɔviwo kple wo kple Yehowa dome ƒomedodo ŋu bum. Esia bia be ne wowɔ nu vɔ̃ ɖe mía ŋu la, míalɔ̃ faa atsɔe ake wo kaba. Zi geɖe la, nu vɔ̃ suesuewo koe esiawo nyena, eya ta ne míetsɔe ke wo la, ke míele eɖem fia be míelɔ̃ wo. Ewɔwɔ alea ɖenɛ fiana hã be míedaa akpe be Yehowa tsɔa míawo hã míaƒe nu vɔ̃wo kea mí.—Kolosetɔwo 3:13.\n11. Nu ka tae wòle vevie be míatsɔ amewo ƒe vodadawo ake wo?\n11 Esi míede blibo o ta la, ɣeaɖewoɣi etea ŋu sesẽna be míatsɔe ake ame siwo da vo ɖe mía ŋu. (3 Mose 19:18) Ne míegblɔa nu si wowɔ ɖe mía ŋu la na hamea me tɔ bubuwo la, ate ŋu awɔe be woade akpa aɖe dzi eye esia agblẽ hamea ƒe ɖekawɔwɔ me. Ne míetsi esia nu o la, ke efia be míede asixɔxɔ Mawu ƒe nunana si nye tafea ŋu o, eye tafea ƒe viɖewo masu mía si o. (Mateo 18:35) Ne míetsɔa amewo ƒe vodadawo kea wo o la, Yehowa hã matsɔ míaƒe nu vɔ̃wo ake mí o. (Xlẽ Mateo 6:14, 15.) Azɔ hã ne míedi be Yehowa natsɔ ake mí la, ele be míatsri nu sia nu si wòlé fui la wɔwɔ.—1 Yohanes 3:4, 6.\nNe èdi be Mawu natsɔ wò nu vɔ̃wo ake wò la, ke ele be nàtsɔ amewo ƒe vodadawo ake wo (Kpɔ memama 11)\n“MÈGAKPLƆ MÍ YI TETEKPƆ ME O”\n12, 13. (a) Nu kae dzɔ le Yesu ƒe nyɔnyrɔxɔxɔ megbe teti? (b) Nu ka tae mele be míabu fɔ ame bubuwo ne míena ta le tetekpɔ me o? (d) Esi Yesu wɔ nuteƒe va se ɖe ku me la, nu ka dzie esia ɖo kpee?\n12 Kpɔɖeŋugbedodoɖaa ƒe akpa si nye “mègakplɔ mí yi tetekpɔ me o” ɖoa ŋku nu si dzɔ ɖe Yesu dzi le eƒe nyɔnyrɔxɔxɔ vɔ megbe teti la dzi na mí. Mawu ƒe gbɔgbɔ la kplɔe yi gbedadaƒo “be Abosam natee kpɔ.” (Mateo 4:1; 6:13) Nu ka tae Yehowa ɖe mɔ esia dzɔ? Yehowa ɖo Yesu ɖe anyigba dzi be wòakpɔ nya si fɔ ɖe te esi Adam kple Xawa tu afɔkpo Yehowa ƒe dziɖuɖu la gbɔ. Woƒe aglãdzedzea fɔ biabia siwo hiã ɣeyiɣi hafi woakpɔ ŋuɖoɖo na wo la ɖe te. Le kpɔɖeŋu me, ɖe nane gblẽ le ale si Yehowa wɔ amegbetɔwoe ŋua? Ðe ame deblibo ate ŋu ayi edzi awɔ nuteƒe na Yehowa ne “vɔ̃ɖitɔ la” tee kpɔa? Eye ɖe eme anyo na amewo wu ne amegbetɔwo le amegbetɔwo dzi ɖuma? (1 Mose 3:4, 5) Ne wova ɖo biabia siawo katã ŋu le etsɔme wòde edeƒe abe ale si Yehowa dii ene la, ekema ame siwo katã le dziƒo kple anyigba dzi anyae be Yehowa ƒe dziɖuɖu ye nye nyuitɔ.\nMíate ŋu ayi edzi awɔ nuteƒe na Yehowa le dodokpɔ sesẽtɔ kekeake gɔ̃ hã me\n13 Yehowa le kɔkɔe, eya ta metsɔa nu vɔ̃ɖiwo tea ame aɖeke kpɔ gbeɖe o. Satana ye nye “Tela la.” (Mateo 4:3) Satana tea mí kpɔ le mɔ vovovowo nu. Gake ekpo ɖe míawo ŋutɔ gbɔ—mía dometɔ ɖe sia ɖe ate ŋu atiae be yeaɖu tetekpɔa dzi loo alo yeana ta. (Xlẽ Yakobo 1:13-15.) Esime Satana te Yesu kpɔ la, eyɔ nya tso Mawu ƒe Nya la me tsɔ tsi tre ɖe eŋu enumake. Yesu wɔ nuteƒe na Mawu. Gake Satana metrɔ tame vɔ̃ si wòɖo la o. Edzo le egbɔ helala “hena ɣeyiɣi bubu si agasɔ nɛ.” (Luka 4:13) Yesu ɖo to Mawu abe Dziɖula ene ɣesiaɣi, tetekpɔ ka kee Satana he va edzi o. Ewɔ nu tsɔ ɖee fia be ame deblibo ate ŋu ayi edzi awɔ nuteƒe na Yehowa le dodokpɔ sesẽtɔ kekeake gɔ̃ hã me. Gake Satana le agbagba dzem be yeate Yesu yomedzelawo katã kpɔ be woagbe toɖoɖo Yehowa, eye etɔ ŋku wò hã.\nYehowa ka ɖe edzi be míate ŋu awɔ nuteƒe na ye, eye wòle klalo be yeakpe ɖe mía ŋu\n14. Nu kawoe wòle be míawɔ be míagana ta ne wote mí kpɔ o?\n14 Egahiã kokoko be woakpɔ nya si fɔ ɖe te ku ɖe Yehowa ƒe dziɖuɖu ŋu la gbɔ. Eya ta le xexe si me míele fifia me la, Yehowa ɖea mɔ Satana tea mí kpɔna. Menye Yehowa ye ‘kplɔa mí yia tetekpɔ me o.’ Le nyateƒe me la, eka ɖe edzi be míate ŋu awɔ nuteƒe na ye, eye wòle klalo be yeakpe ɖe mía ŋu. Gake mezia mía dzi be míawɔ nu si le eteƒe o. Edea bubu tiatiawɔwɔ ƒe ablɔɖe si wòna mí ŋu. Eya ta egblẽe ɖe mía si me be míatso nya me ne míawɔ nuteƒe alo mímawɔe o. Nu eve aɖewo akpe ɖe mía ŋu be míagana ta le tetekpɔwo me o: míanɔ Yehowa ŋu kplikplikpli eye míayi edzi anɔ eƒe kpekpeɖeŋu biam le gbedodoɖa me. Aleke Yehowa ɖoa gbe siwo míedona ɖa be wòakpe ɖe mía ŋu míaɖu tetekpɔwo dzi la ŋu?\nNɔ Yehowa ŋu kplikplikpli eye nàtsɔ dzo ɖe subɔsubɔdɔa ŋu (Kpɔ memama 15)\n15, 16. (a) Tetekpɔ siwo dzi wòle be míaɖu dometɔ aɖewo ɖe? (b) Ame kae wòle be míabu fɔe ne míena ta le tetekpɔ me?\n15 Yehowa naa eƒe gbɔgbɔ kɔkɔe triakɔ la mí be wòakpe ɖe mía ŋu míawɔ avu kple Satana ƒe tetekpɔwo. Yehowa gatoa Biblia la kple hamea dzi xlɔ̃a nu mí tso nu siwo ate ŋu akplɔ mí ade afɔku me ŋu. Le kpɔɖeŋu me, exlɔ̃a nu mí be míagazã míaƒe ɣeyiɣi, ga kple ŋusẽ ɖe nu siwo mehiã ŋutɔŋutɔ o ŋu o. Atsu kple asi aɖe siwo ŋkɔe nye Espen kple Janne le Europa dukɔ aɖe si me nuwo de amewo dzi le me. Wowɔ gbesiagbe mɔɖeɖedɔa ƒe geɖe le dukɔa ƒe akpa si gbeƒãɖelawo hiã geɖe wu le. Esi wodzi vi la, eva hiã be woadzudzɔ mɔɖeɖedɔa, eye fifia vi evee le wo si. Espen gblɔ be: “Míedoa gbe ɖa na Yehowa ɣesiaɣi be míagage dze tetekpɔ me le esi míegate ŋu le ɣeyiɣi geɖe zãm le teokrasidɔwo me abe tsã ene o ta o. Míebiaa Yehowa be wòakpe ɖe mía ŋu míalé ƒomedodo si le mía kplii dome la me ɖe asi ahatsɔ dzo ɖe subɔsubɔdɔa ŋu.”\n16 Tetekpɔ bubu si wòle be míawɔ avu kplii vevie ye nye gbɔdɔdɔ ƒe nuwɔnawo alo eƒe ɖeɖefiawo kpɔkpɔ. Ne míena ta le tetekpɔ sia me la, míate ŋu ada fɔbubua ɖe Satana dzi o. Nu ka ta? Elabena Satana kple eƒe xexea mate ŋu azi mía dzi míawɔ nu gbegblẽ o. Nɔvi aɖewo ge ɖe tetekpɔ sia me le esi womeɖe nu gbegblẽwo ɖa le susu me o ta. Gake mía nɔvi gbogbo aɖewo ƒo asa na mɔ̃tetre sia, eye míawo hã míate ŋui.—1 Korintotɔwo 10:12, 13.\n“ÐE MÍ TSO VƆ̃ÐITƆ LA SI ME”\n17. (a) Aleke míaɖee afia be míedi be Yehowa ‘naɖe mí tso vɔ̃ɖitɔ la si me’? (b) Gbɔdzɔe kae míakpɔ kpuie?\n17 Nu kae míawɔ atsɔ aɖee afia be míedi be Yehowa ‘naɖe mí tso vɔ̃ɖitɔ la si me’? Mele be míanye “xexea ƒe akpa aɖeke o,” eye mele be míalɔ̃ “xexea alo nu siwo le xexea me la o.” (Yohanes 15:19; 1 Yohanes 2:15-17) Gbɔdzɔe ka gbegbee nye esi míakpɔ ne Yehowa ɖe Satana ɖa eye wòtsrɔ̃ eƒe xexe vɔ̃ɖi sia! Gake hafi ɣemaɣi naɖo la, ele be míaɖo ŋku edzi ɣesiaɣi be dzi le Satana kum “vevie, elabena enyae be ɣeyiɣi vi aɖe koe susɔ na ye.” Ele agbagba ɖe sia ɖe dzem be yeana míadzudzɔ Yehowa subɔsubɔ. Eya ta ele be míayi edzi anɔ gbe dom ɖa na Yehowa be wòaɖe mí tso vɔ̃ɖitɔ Satana si me.—Nyaɖeɖefia 12:12, 17.\n18. Ne míedi be míatsi agbe ne wotsrɔ̃ Satana ƒe xexea la, nu kae wòle be míawɔ?\n18 Ðe nàdi be yeanɔ xexe si me Satana megale o mea? Ekema yi edzi nànɔ gbe dom ɖa be Mawu Fiaɖuƒea nava, be Mawu ƒe ŋkɔ ŋuti nakɔ, eye be eƒe lɔlɔ̃nu nava eme le anyigba dzi. Ðo ŋu ɖe Yehowa ŋu ɣesiaɣi eye nàka ɖe edzi be ana nu sia nu si nèhiã be nàyi edzi awɔ nuteƒe nɛ la wò. Ɛ̃, neva eme be nàwɔ wò ŋutete ɖe sia ɖe be nànɔ agbe wòawɔ ɖeka kple kpɔɖeŋugbedodoɖa la!


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Icelandic Igbo Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian Urdu\nFuɖeɖe—Menye Kuxia Gbɔ Kpɔnu Bɔbɔetɔ O\nTSO ɖevime ke la, Bill nya be fuɖeɖe nye nu vɔ̃ gã si sɔ kple amewuwu. Gake nukpɔsusu sia si nɔ esi hena ƒe blananewo la va trɔ le ƒe 1975 me esime kuxi sia va dze ŋgɔ eya ŋutɔ. Eƒe ahiãvi, Victoria, fɔ fu, eye Bill kpɔe be yemele klalo atsɔ srɔ̃ɖeɖe alo dzilanyenye ƒe agbanɔamedziwo o. Bill gblɔ be: “Enumake mewɔ nyametsotso si mekpɔ be ele bɔbɔe wu, eye megblɔ na Victoria be ele be wòaɖe fua.”\nNu si Bill yɔ be nyametsotso si le bɔbɔe wu le fufɔfɔ si ŋu womewɔ ɖoɖo ɖo o alo esi womedi o gome la bɔ ŋutɔ. Numekuku aɖe si wowɔ le xexea me godoo le ƒe 2007 me ɖee fia be ame siwo ade miliɔn 42 ye ɖe fu le ƒe 2003 me le xexea me godoo. Nyɔnu siwo ɖea fu la nyea yevuwo, ameyibɔwo kple dukɔ ɖe sia ɖe me tɔ siwo le subɔsubɔha vovovowo me, ame siwo nye gatɔwo kple ame dahewo siaa, agbalẽnyawo kple agbalẽmanyalawo, kple ƒe vovovo xɔlawo—tso ƒe siwo me nyɔnuviwo tea liɔliɔ dzi va ɖo ɣeyiɣi si me nyɔnuwo dzudzɔa dzinukpɔkpɔ dzi. Ne èfɔ fu evɔ mèle mɔ kpɔm nɛ o ɖe, nu kae nàwɔ? Nu ka tae ame geɖe tianɛ be yewoaɖe fua?\n‘Tiatia Bubu Aɖeke Megali Mawɔ Wu Esia O’\nNyɔnu aɖe si xɔ ƒe 35 gblɔ be: “Ðeko meto fufɔfɔ ƒe ɣeyiɣi sesẽ aɖe me hese veve ŋutɔ hafi dzi vi koe nye ma, eye gakuxiwo kple nuteɖeamedziwo do agbogbo ɖe ƒomea dzi. Eye kwasiɖa ade pɛ le nye vidzidzia megbe la, megafɔ fu ake. Míetso nya me be maɖe fua. Menya le nye dzi me be menyo o, gake tiatia bubu aɖeke megali mawɔ wu esia o.”\nNu vovovowoe wɔnɛ be nyɔnuwo tianɛ be yewoaɖe fu, nu siawo ate ŋu anye gakuxiwo, ŋutsu kple nyɔnu dome masɔmasɔ, alo tagbɔsesẽ le ame ŋu, si wɔnɛ nyɔnuwo megadina be ƒomedodo aɖeke naganɔ yewo kple ŋutsua dome o. Alo ate ŋu anye be fua fɔfɔ ɣemaɣi mesɔ ɖe nyɔnua alo atsu kple asia ƒe ɖoɖowo dzi o.\nƔeaɖewoɣi la, wotianɛ be yewoaɖe fu atsɔ akpɔ ŋkɔ nyui si le yewo ŋu la ta. Esia nye nyateƒe le fuɖeɖe ƒe nya si ŋu Ðɔkta Susan Wicklund ƒo nu tso le eƒe agbalẽ si ƒe tanyae nye Nya Ɣaɣla Sia Si Bɔ—Nye Nuteƒekpɔkpɔ Le Fuɖeɖe Na Amewo Me, la me (This Common Secret—My Journey as an Abortion Doctor). Nyɔnuvi aɖe si va egbɔ be wòaɖe fu na ye la ʋu eme be: “Dzinyelawo doa vevie nu le mawusubɔsubɔ me ŋutɔ . . . Ne medzi vi evɔ nyemeɖe srɔ̃ o la, aƒo ɖi woƒe ŋkɔ. Ana wo xɔlɔ̃wo katã akpɔe be wo via wɔ nu vɔ̃.”\nEye Ðɔkta Wicklund biae be: “Enyo, le woƒe susu nu la, èwɔ nu vɔ̃, gake aleke woawo ya bua fuɖeɖee?” Nyɔnuvia ʋu eme be: “Hmm, fuɖeɖea? Enye nu vɔ̃ si womatsɔ ake gbeɖe o. Gake esiae nye esi le bɔbɔe wu elabena anɔ ɣaɣla. Ne meɖe fu la, [dzinyelawo] ƒe sɔlemexɔlɔ̃wo manya gbeɖe o.”\nAleke ke nɔnɔmea ɖale o, zi geɖe la, menɔa bɔbɔe be ame ŋutɔ natiae be yeaɖe fu o. Eye zi geɖe la, enye nu si tena ɖe ame dzi vevie. Gake fuɖeɖee nye kuxia gbɔ kpɔnu bɔbɔetɔa?\nBu Emetsonuwo Ŋu Kpɔ\nNumekuku aɖe si wowɔ le ƒe 2004 me le Russia nyɔnu 331 kple Amerika nyɔnu 217 ŋu, siwo ɖe fu le nɔnɔme aɖewo ta, la ɖee fia be eva te ɖe ƒuƒoƒo eve siawo dometɔ ɖe sia ɖe ƒe afã kloe dzi be yewoɖe fua. Russia nyɔnuawo dometɔ 50 kloe le alafa me kple Amerika nyɔnuawo dometɔ 80 le alafa me “bu fɔ” wo ɖokuiwo ɖe fua ɖeɖe ta. Amerika nyɔnuawo dometɔ 60 le alafa me ‘mete ŋu tsɔ nuwɔna sia ke wo ɖokuiwo o.’ Esi wònye be nyɔnu geɖe—siwo dome ame siwo mesubɔa Mawu o hã le—va bua fɔ wo ɖokuiwo ne woɖe fu vɔ megbe la, ke nu ka tae ɖetugbi geɖewo gakpɔtɔ ɖea fu ɖo?\nZi geɖe la, ɖe woƒoa nya ɖe wo nu vevie be woaɖe fu. Dzilawo, amesrɔ̃, alo xɔlɔ̃ aɖewo siwo susu be yewole nyui dim na ame ate ŋu ade dzi ƒo na ame be wòaɖe fu, esi wosusui be fua ɖeɖe nyo wu edzidzi ta. Esia ate ŋu awɔe be ame atsɔ dzitsitsi awɔ nyametsotso evɔ manya nu gobi aɖeke tso nɔnɔmea ŋu o. Ke hã, Ðɔkta Priscilla Coleman, si nye susumefuɖename siwo fuɖeɖe ate ŋu ahe vɛ ŋuti nunyala bibi aɖe la, gblɔ be: “Ne nuteɖeamedzi siwo dona tso nyametsotsoa wɔwɔ kple fua ɖeɖe me nu va yi vɔ eye nyɔnuawo ƒe seselelãmenusese kple tamebubuŋutete le dzɔdzɔmenu gaɖo nɔnɔme nyuitɔ me la, zi geɖe la, fɔbuameɖokui kple blanuiléle va ɖea fu na wo vevie, eye evea wo be yewoɖe fua.”\nZi geɖe la, nu si ta wòvea wo ɖo la nɔa te ɖe biabia sia dzi: Ðe fuɖeɖea nye agbe si dze egɔme xoxo la ɖeɖe ɖa? Numekuku tsitotsito aɖe si Habɔbɔ Si Wɔa Numekuku Tso Fuɖeɖe Ŋu, si le South Dakota la wɔ tso nya sia ŋu ɖee fia be “ɖe woble” funɔ geɖe siwo nɔ fuɖeɖe ŋu bum “wosusui be ‘lãmeka’ dzro aɖe ko ɖem wole ɖa, eye wogblɔ be ne ɖe wogblɔ nyateƒea na yewo la, anye ne yemeɖe fua o.”\nLe “veve si gbegbe nyɔnuawo se kple ale si gbegbe nua gbã dzi na woe ŋuti nya” si nyɔnu 1,940 gblɔ la me dzodzro megbe la, numekulawo ƒo nya ta be: “Nuxaxa ɖe vi si wogblɔ na wo be menye vi haɖe o ƒe ku ta va naa nyɔnu siawo dometɔ geɖe doa dziku vevie.” Numekukua gblɔ hã be “zi geɖe la, ne nyɔnua va nya be ɖe yewu ye via la, ŋusẽ si wòkpɔna ɖe eƒe susu dzi la gblẽa nu le eŋu.”\nGake nu kae nye nyateƒea? Ðe fuɖeɖe nye lãmeka dzro aɖe ko ɖeɖe ɖa le funɔ ƒe dɔ mea? Ðe vinɔdɔme nye ame ŋutɔŋutɔ esime wògakpɔtɔ le vidzidɔ mea?—g09 06-E.\n[Aɖaka/Nɔnɔmetata siwo le axa 4]\nALE SI NUWO VA NƆ NA AME SIWO DZII KPLE AME SIWO ÐEE\nWowɔ numekuku aɖe le ƒe 2006 me, si me wogbugbɔ nyɔnu siwo fɔ fu le woƒe ƒewuiwo me ƒe agbemeŋutinyawo me dzro. Ame siwo ŋu numekukua ku ɖo la dometɔ afã dzi via, eye wo dometɔ afã hã ɖe fua. Numekukua ƒo nya ta be “ame siwo dzi via la mehiãa susumedɔdalawo ƒe aɖaŋuɖoɖo boo aɖeke o, alɔ̃madɔmadɔ ƒe kuxi meɖea fu na wo fũu o, eye womeƒoa wo ɖokuiwo ɖe gbe muamewo nono me abe ame siwo ɖe fua ene o.”—Journal of Youth and Adolescence.\nNyatakaka bubu aɖe ƒo nu tso “nu siwo do tso numekuku tsitotsito ene, siwo wowɔ le xexea me godoo la,” ŋu. Nu kae numekuku siawo ɖe fia? Wokpɔe be: “Tagbɔdɔléle ƒomevi vovovowo ɖea fu na nyɔnu siwo ɖe fu kpɔ la wu nyɔnu siwo meɖe fu kpɔ o.”—Report of the South Dakota Task Force to Study Abortion—2005.\nƉoe Ɖe Amewo Ɖoe Ɖe Amewo Fuɖeɖe—Menye Kuxia Gbɔ Kpɔnu Bɔbɔetɔ O\ng 7/09 axa 3-4


Lododowo 3 | Biblia Le Internet Dzi | Xexe Yeye Gɔmeɖeɖe\nDze nunya eye nàɖo ŋu ɖe Yehowa ŋu (1-12)\nTsɔ wò nunɔamesiwo de bubu Yehowa ŋu (9)\nNunya hea dzidzɔ vanɛ (13-18)\nNunya kpɔa ame ta (19-26)\nNuwɔwɔ ɖe amewo ŋu nyuie (27-35)\nWɔ nyui na amewo ne ŋutete le ŋuwò (27)\n3 Vinye, mègaŋlɔ nye nufiame* be o,Eye wò dzi nèku ɖe nye sededewo ŋu, 2 Elabena woahe agbe didi,Agbenɔƒewo kple ŋutifafa vɛ na wò.+ 3 Lɔlɔ̃ vavã kple nuteƒewɔwɔ* megate ɖa le gbɔwò o.+ Tsɔ wo de kɔ;Ŋlɔ wo ɖe wò dzi ƒe nuŋlɔkpe dzi;+ 4 Ekema amenuveve kple gɔmesese nyui asu asiwòLe Mawu kple amegbetɔwo ŋkume.+ 5 Ðo ŋu ɖe Yehowa ŋu+ tso dzi blibo me,Eye mègaɖo ŋu ɖe* wò ŋutɔ wò gɔmesese ŋu o.+ 6 Lé ŋku ɖe eŋu le wò mɔwo katã dzi,+Ekema ana wò mɔwo nadzɔ.+ 7 Mèganye nunyala le ɖokuiwò ŋkume o.+ Vɔ̃ Yehowa, eye nàtsri vɔ̃. 8 Esia ada gbe le ŋuwò,*Eye wòana wò ƒuwo me nafa miaa. 9 Tsɔ wò nunɔamesi veviwo+Kple wò agblemenuwo* katã ƒe gbãtɔwo* de bubu Yehowa ŋu;+ 10 Ekema nu ayɔ wò ava taŋtaŋ,+Eye wain yeye ayɔ wò ahazewo* agbagba. 11 Vinye, mègagbe Yehowa ƒe amehehe o,+Eye eƒe mokaname megati wò o,+ 12 Elabena ame siwo Yehowa lɔ̃na lae wòkaa mo na,+Abe ale si ko vifofo wɔna na via si gbɔ melɔ̃a nu le o la ene.+ 13 Dzidzɔtɔe nye ame si ke ɖe nunya ŋu+Kple ame si si nugɔmesese su; 14 Elabena eƒe amesinɔnɔ nyo wu klosalo ƒe amesinɔnɔ,Eye eƒe viɖe ƒo sika ta.+ 15 Exɔ asi wu adzagba,*Eye nu siwo dzroa wò la dometɔ aɖeke mede enu o. 16 Elé agbe didi ɖe ɖusi;Eye wòlé kesinɔnuwo kple bubu ɖe mia. 17 Eƒe mɔwo nye vivisesemɔ,Eye eƒe toƒewo katã nye ŋutifafa sɔŋ.+ 18 Agbeti wònye na ame siwo lée ɖe asi,Eye woayɔ ame siwo vàe goŋgoŋ la be dzidzɔtɔwo.+ 19 Nunyae+ Yehowa tsɔ ɖo anyigba la gɔme anyi. Nugɔmesesee+ wòtsɔ li ke dziƒowo. 20 Eƒe sidzedzee na tsi goglowo me ma,Eye wòna alilikpowo dza zãmu.+ 21 Vinye, mègana wòadzo le ŋku dzi na wò o.* Lé nunya vavãtɔ me ɖe asi eye nàdzɔ tamebubuŋutete ŋu, 22 Ekema woanye agbe na wò,*Kple atsyɔ̃ɖonu na wò kɔ; 23 Ekema àlé wò mɔ atsɔ dedie,Eye wò afɔ makli nu gbeɖe o.+ 24 Ne èmlɔ anyi la, màvɔ̃ naneke o;+Àdɔ alɔ̃, eye alɔ̃ avivi nuwò.+ 25 Ŋɔdzi si ava kpoyi la mado vɔvɔ̃ na wò o,+Eye ahom si gbɔna ame vɔ̃ɖiwo dzi hã matso dzika ƒo na wò o.+ 26 Elabena Yehowa anye wò ŋuɖoɖeŋutɔ;+Aɖe wò afɔ tso mɔ̃tetrewo me.+ 27 Mègagbe nyuiwɔwɔ na ame siwo wòle be nàwɔe na,*+Nenye be ŋutete le ŋuwò na ewɔwɔ o.+ 28 Mègagblɔ na hawòvi be, “Heyi, eye nàgatrɔ ava, etsɔ ne mana wò,” Evɔ nu le asiwò nànae fifia hafi o. 29 Mègaɖo vɔ̃ aɖeke ɖe hawòvi ŋu,+Esime wòɖe dzi ɖi le gbɔwò o. 30 Mègawɔ dzre kple ame aɖeke yakatsyɔ+Ne mewɔ vɔ̃ aɖeke wò o.+ 31 Mègaʋã ŋu ŋutasẽnuwɔla o,+Eye eƒe mɔ aɖeke meganyo ŋuwò o, 32 Elabena Yehowa nyɔa ŋu ameflula,+Ke tsi metoa Eya kple nu dzɔdzɔe wɔlawo dome o.+ 33 Yehowa ƒe fiƒode le ame vɔ̃ɖiwo ƒe aƒe dzi,+Ke eyraa ame dzɔdzɔewo ya ƒe aƒe.+ 34 Elabena eɖua fewu le fewuɖulawo+ ŋu,Ke evea ɖokuibɔbɔlawo+ ya nu. 35 Bubu anye nunyalawo ƒe domenyinu,Ke bometsilawo ya, ŋukpenanue nye woƒe adegbeƒonu.+\n^ Egɔmeɖeɖe tẽe, “mègaziɔ ɖe.”\n^ Egɔmeɖeɖe tẽe, “le wò ƒoƒoli ŋu.”\n^ Alo, “wò dɔwɔwɔ me tsonuwo.”\n^ Alo, “ƒe nyuitɔ kekeake.”\n^ Alo, “wainfiãƒewo.”\n^ Mawu ƒe nɔnɔme siwo ŋu woƒo nu tsoe le kpukpui siwo do ŋgɔ mee wowɔnɛ.\n^ Alo, “ame siwo dze nɛ.”


David Mevɔ̃na O | Fia Nu Viwòwo\nGBE BUBU Abkhaz Abui Acholi Afrikaans Ahanta Ajië Albanian Altai Alur Amharic Arabic Armenian Assamese Aukan Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Bengali Biak Bicol Bislama Bissau Guinean Creole Bomu Boulou Bulgarian Bété Cakchiquel Cambodian Catalan Cebuano Chavacano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chokwe Chol Chopi Chuabo Cibemba Cinamwanga Cinyanja Croatian Czech Dangme Danish Dayak Ngaju Digor Diola Douala Drehu Dusun Dutch Edo Efik Emberá (Catío) Esan Estonian Eŋlisi Eʋegbe Faroese Fijian Finnish Fon Frafra Franse Ga Galician Garifuna Georgian German Gitonga Greek Greenlandic Guarani Guarani (Bolivia) Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Huastec (San Luis Potosi) Hungarian Iban Ibanag Ibinda Icelandic Igbo Iloko Indonesian Irish Isoko Italian Japanese Javanese Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Latvian Lenje Lhukonzo Lingala Lithuanian Lomwe Lovari Low German Luganda Lugbara Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Marshallese Mauritian Creole Maya Mazahua Mazatec (Huautla) Mende Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Ngabere Ngangela Nias Nicobarese Nigerian Pidgin Niuean Norwegian Nyungwe Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Pemon Pennsylvania German Piaroa Pidzin (Kamerun) Polish Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Rapa Nui Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Soli Solomon Islands Pidgin Somali Spanish Sranantongo Sunda Susu Swahili Swati Swedish Tagalog Tahitian Tajiki Tamil Tandroy Tankarana Tarahumara Tarascan Tatar Telugu Tetun Dili Thai Tiv Tlapanec Toba Tojolabal Tok Pisin Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zapotec (Isthmus) Zapotec (Lachiguiri) Zulu\nNu kae nèwɔna ne vɔvɔ̃ ɖo wò?— Ðewohĩ eƒua du yia papa alo dada gbɔ be wòaxɔ na ye. Gake ame bubu aɖe hã li si ate ŋu akpe ɖe ŋuwò. Esẽ ŋu wu ame sia ame. Ènya ame si wònyea?— Nyateƒee, eyae nye Yehowa Mawu. Na míasrɔ̃ nu tso ŋutsuvi aɖe si ŋu woƒo nu tsoe le Biblia me la ŋu. Eŋkɔe nye David. Enya be Yehowa akpe ɖe ye ŋu ɣesiaɣi. Eya ta mevɔ̃na o.\nEsime David nye ɖevi la, edzilawo fiae be wòalɔ̃ Yehowa. Esia na be David mevɔ̃na na nu ɖivɔvɔ̃wo gɔ̃ hã o. Enyae be Yehowa nye ye Xɔlɔ̃ eya ta akpe ɖe ye ŋu. Gbe ɖeka esi David nɔ alẽwo dzi kpɔm la, dzata gã aɖe va lé alẽ ɖeka tsɔ dzo yina! Ènya nu si David wɔa? Eƒu du kplɔ dzata la ɖo eye wòwui! Anɔ eme be asi ƒuƒlue wòtsɔ wui. Eye esi sisiblisi aɖe hã lé alẽ ɖeka la, David wu eya hã! Ame kae nèsusu be eyae kpe ɖe David ŋu?— Nyateƒee, Yehowae.\nƔebubuɣi la, David ɖee fia be yemevɔ̃na kura o. Israel-viwo nɔ aʋa wɔm kple ame aɖewo siwo woyɔna be Filistitɔwo. Filistitɔwo ƒe aʋawɔla ɖeka kɔkɔ ale gbegbe eye wòdzɔ tsu kako! Eŋkɔe nye Goliat. Ame dzɔtsu kako sia nɔ Israel-viwo ƒe aʋawɔlawo kple Yehowa kom. Goliat gblɔ na Israel-viwo be ne womele vɔvɔ̃m o ko la woneva wɔ aʋa kple ye. Gake Israel-viwo katã nɔ vɔvɔ̃m nɛ. Esi David see la, egblɔ na Goliat be: ‘Mawɔ aʋa kpli wò! Yehowa akpe ɖe ŋunye maɖu dziwò!’ Èsusui be David mevɔ̃na oa?— Nyateƒee, mevɔ̃na kura o. Ènya nu si gadzɔa?\nDavid tsɔ eƒe akafo kple kpe zɔzrɔ̃e atɔ̃, eye wòyi be yeawɔ aʋa kple ame dzɔtsu la. Esi Goliat kpɔ be ɖevi koe David nye la, ekoe ŋutɔ. Gake David gblɔ nɛ be: ‘Wò ya ètsɔ yi gbɔna gbɔnyee; ke nye la megbɔna gbɔwò le Yehowa ƒe ŋkɔ me!’ Eye wòtsɔ kpe de eƒe akafo la me, ƒu du ɖo ta Goliat gbɔ eye wòdae. Kpea va dze Goliat ƒe ŋgonu tututu! Ŋutsu dzɔtsu la mu dze anyi gbloo eye wòku! Filistitɔwo vɔ̃ ale gbegbe be ɖeko wo katã wosi dzo. Nu kae na David ŋutsuvi dza sia te ŋu ɖu ame dzɔtsu ma dzi?— Yehowae kpe ɖe David ŋu elabena Yehowa sẽ ŋu boo wu ame dzɔtsu ma!\nDavid mevɔ̃na o, elabe enya be Yehowa akpe ɖe ye ŋu\nNu kae míate ŋu asrɔ̃ tso David ƒe ŋutinya me?— Yehowa sẽ ŋu boo wu ame sia ame. Eye wònye xɔ̃wò. Eya ta ne vɔvɔ̃ di be yeaɖo wò la, ɖo ŋku edzi be Yehowa ate ŋu akpe ɖe ŋuwò be mavɔ̃ o!\nPsalmo 56:3, 4\nNu kae David wɔ esi dzata kple sisiblisi va lé eƒe alẽ?\nEsi Goliat ko Yehowa la, nya kae David gblɔ nɛ?\nAleke David wɔ ɖu Goliat dzi?\nNu ka tae David mevɔ̃ na dzata, sisiblisi kple ŋutsu dzɔtsua o?\nNu kae nàte ŋu asrɔ̃ tso David ƒe ŋutinya me?


ESIME wotsɔ ame gbogbowo nɔ vɔ samee le Europa, le Xexemeʋa I me la, wonɔ agbagba geɖe dzem be woaɖe amewo le Antarctica. Britain kple Ireland vidzidzi anyigbayeyedila Ernest Shackleton kple eƒe zɔhɛwo dze afɔku esime tsikpe gbã woƒe meli, si wona ŋkɔe be Endurance, wònyrɔ. Shackleton te ŋu ɖe eƒe amewo yi—yeaɖi—dedienɔƒe aɖe le Elephant-ƒukpo, si le Anyiehe Atlantik-ƒugã me, dzi. Gake wogakpɔtɔ nɔ afɔku gã aɖe me.\nShackleton kpɔe be mɔ ɖeka pɛ si dzi yewoate ŋu ato atsi agbee nye be yewoaɖa bia kpekpeɖeŋu tso bosokoƒe aɖe si le South Georgia ƒukpowo dzi la gbɔ. Afisi wodze kple afima dome didi kilometa 1,100, eye agbeɖeʋu ɖeka si ƒe didime nye meta 7 pɛ, si susɔ na wo esi Endurance nyrɔ, koe nɔ esi. Mɔkpɔkpɔ gobii aɖeke menɔ wo si o.\nGake le May 10, 1916, dzi, le ŋkeke 17 ƒe togodoedodo atraɖii megbe la, Shackleton kple ame ʋɛ aɖewo ɖo South Georgia, gake atsiaƒua ƒe agbodzedze wɔe be woɖadze ƒukpoa ƒe go kemɛ dzi. Ele na wo be woazɔ azɔli kilometa 30 ato to siwo dzi sno tsyɔ eye toƒe aɖeke menɔ wo ŋu o dzi hafi aɖo afisi yimee wonɔ la. Le dziɖeleameƒo ƒe nɔnɔme sesẽawo katã—yame ƒe fafa miamiamia kple tolianu nyuiwo ƒe wo si manɔmanɔ—me la, Shackleton kple eŋumewo ɖo teƒea, eye wòɖe eƒe ame siwo tsi tokotoko me la mlɔeba. Nukatae Shackleton ku kutri alea gbegbe ɖo? Agbemeŋutinyaŋlɔla Roland Huntford ŋlɔ bena: “Eƒe didi vevi ɖeka” enye “be yeaɖe yeƒe ameawo dometɔ ɖesiaɖe agbagbee.”\n“Wo Dometɔ Aɖeke Mesusɔna O”\nNukae kpe ɖe Shackleton ƒe amewo ŋu be mɔkpɔkpɔ mebu ɖe wo keŋkeŋ o esime woƒo ƒu henɔ lalam le “teƒe wɔnublanui, tsoabo ma si ƒe didime nye kilometa 30 tso go ɖeka dzi yi go kemɛ dzi, eye agakpewo kple tsikpewo sɔŋ xɔ edzi la”? Kakaɖedzi si nɔ wo si be yewoƒe ŋgɔnɔla la awɔ ɖe eƒe ŋugbedodowo dzi, aɖe yewo lae.\nEgbea, ameƒomea le abe ŋutsu mawo siwo tsi tokotoko me le Elephant-ƒukpo dzi la tututu ene. Ame geɖe toa nɔnɔme sesẽwo ŋutɔ me hedagbana vevie be yewoanɔ agbe ko. Ke hã, woate ŋu aka ɖe edzi bliboe be Mawu ‘aɖe hiãtɔwo’ tso ameteteɖeanyi kple xaxa me. (Hiob 36:15) Ka ɖe edzi be Mawu bua amesiame ƒe agbe nu xɔasii. Yehowa Mawu, Wɔla la, gblɔ be: “Yɔm le xaxagbe la, ekema maɖe wò.”—Psalmo 50:15.\nÐe wòsesẽna na wò be nàxɔe se be Wɔla la bua wò—wò ɖeka tiŋgoŋ le anyigbadzinɔla biliɔn gbogboawo dome—ame xɔasia? Ekema se nusi nyagblɔɖila Yesaya ŋlɔ tso ɣletivi biliɔn gbogbo siwo le ɣletivihatsotso biliɔn gbogbowo me le yamenuto gã la me ŋu ɖa. Míexlẽ be: ‘Mifɔ mo dzi, ne miakpɔ nu! Ameka wɔ nusiawo, eye wòkplɔa eŋu nuwo doa goe dedie? Eyɔa wo katã ŋkɔ, eye wo dometɔ aɖeke mesusɔna o le eƒe ŋusẽ geɖe kple alɔkame sesẽ la nu.’—Yesaya 40:26.\nÈse nya si tututu wodi be woagblɔ la gɔmea? Ne mede ɖeke o la, ɣletivi biliɔn 100 ya tetie le míaƒe Masa ɣletivihatsotsoa—si míaƒe ɣe kple eŋuɣletinyigbawo nye eƒe akpa aɖe ko la—me. Eye ɣletivihatsotso nenie li? Ame aɖeke menyae kaŋ o, akɔntabubu aɖewo gblɔ be anɔ biliɔn 125. Eyata ɣletivi siwo ƒe xexlẽme womate ŋu ayɔ o lae li! Ke hã, Biblia gblɔ na mí be xexeame katã Wɔla la nya ɣletiviawo dometɔ ɖesiaɖe ƒe ŋkɔ.\n“Miaƒe Taɖawo Katã Hã Woxlẽe!”\n‘Gake,’ ame aɖe atu afɔkpo nya sia be, ‘ɣletivi biliɔn gbogbo aɖe—alo ame biliɔn gbogbo aɖe—ƒe ŋkɔwo nyanya mefia kokoko be wotsɔ ɖe le wo dometɔ ɖesiaɖe me o.’ Kɔmpiuta si de ŋgɔ ate ŋu alé ame biliɔn gbogbo aɖe ƒe ŋkɔwo ɖi. Ke hã, ame aɖeke mabui be kɔmpiuta la tsɔ ɖe le eme na ameawo dometɔ aɖeke o. Gake Biblia ya ɖee fia be menye ɖeko Yehowa Mawu nya ame biliɔn gbogbowo ƒe ŋkɔwo ko evɔ o, ke boŋ etsɔ ɖe le wo dometɔ ɖesiaɖe me hã. Apostolo Petro ŋlɔ bena: “Mitsɔ miaƒe dzimaɖiwo katã da ɖe eyama dzi; elabena eyama léa be na mi.”—Petro I, 5:7.\nYesu Kristo gblɔ be: “Alo wometsɔa atsutsurɔe eve ƒlena xɔa hotsui ewo oa? [Ke hã, wo dometɔ aɖeke mage adze anyigba eye Fofo la manya o, NW]; ke miaƒe taɖawo katã hã woxlẽe! Eyaŋuti migavɔ̃ o! Mia tɔ vena wu atsutsurɔe geɖewo tɔ.” (Mateo 10:29-31) De dzesii be Yesu megblɔ be ɖeko Mawu anya nusi dzɔ ɖe atsutsurɔeawo kple amewo dzi ko o. Egblɔ be: “Mia tɔ vena wu atsutsurɔe geɖewo tɔ.” Nukatae tɔwò vena wu ɖo? Elabena “Mawu ƒe nɔnɔme nue” wowɔ wò ɖo—be nàte ŋu atu agbenyuinɔnɔ, tamebubu, kple gbɔgbɔ me nɔnɔme siwo ɖea Mawu ŋutɔ ƒe nɔnɔme kɔkɔwo fiana la ɖo ahaɖe wo afia.—Mose I, 1:26, 27.\n“Nunyala aɖe ƒe Asinudɔwɔwɔ”\nMègana amesiwo gblɔna be Wɔla aɖeke meli o la ƒe nyawo nakplɔ wò atrae o. Le woƒe nya nu la, dzɔdzɔmeŋusẽ aɖewo siwo menye ame o mee nèdzɔ tso. Wogblɔna be le esi teƒe be nàbu be ‘Mawu ƒe nɔnɔme nue’ wowɔ wò ɖo la, vovototo aɖeke kura mele mia kple lã bubu siwo katã le ɣletinyigba sia dzi—si me atsutsurɔe hã le—dome o.\nÐe nèkpɔ be susu le eme be ɖeko agbe va dzɔ zi ɖeka kpoi, alo to ŋusẽ aɖe si ame aɖeke mefia mɔe o dzia? Agbeŋusẽŋutinunyala Michael J. Behe gblɔ be, “lãmetsi” siwo léa agbe ɖe te “ƒe dɔwɔwɔ si gɔmesese sesẽ ŋutɔ” la na susu meva le nuŋububu ma me kura o. Egblɔ be, kpeɖodzi si le lãmetsi siwo me agbeŋusẽ le ƒe anyinɔnɔ ŋu na woƒoa nya ta ɖeklemiɖeɖe manɔmee be “agbe si le anyigba dzi . . . nye nunyala aɖe ƒe asinudɔwɔwɔ tso gɔmedzedzea me ke.”—Darwin’s Black Box—The Biochemical Challenge to Evolution.\nBiblia gblɔ na mí be agbe ƒomevi vovovo siwo katã le anyigba dzi la nye nunyala aɖe ƒe asinudɔwɔwɔ. Eye egblɔ na mí be Amesi Wɔ aɖaŋudɔ siawo katãe nye Yehowa Mawu, xexeame katã Wɔla la.—Psalmo 36:9; Nyaɖeɖefia 4:11.\nMègana nyateƒe si wònye be ele be míado dzi le xexe sia si me vevesese kple fukpekpe yɔ fũ me naɖe dzi le ƒowò be maxɔe ase be Ame aɖe li si wɔ anyigba kple edzi nugbagbewo katã hetrɔ asi le wo ŋu o. Nyateƒe vevi eve nenɔ susu me na wò. Ðekae nye be menye Mawue to blibomademade si me míele la vɛ o. Eveliae nye be susu nyuiwo tae mía Wɔla la ɖe mɔ ɖe eŋu vie ɖo. Abe alesi magazine sia dzroa eme zi geɖee ene la, Yehowa Mawu ɖe mɔ vɔ̃ɖinyenye li hena ɣeyiɣi kpui aɖe bene wòatsɔ akpɔ agbenyuinɔnɔŋunya vevi siwo fɔ ɖe te esime amegbetɔwo gbe eƒe dziɖulanyenye le gɔmedzedzea me ke la gbɔ, zi ɖeka ɖe ɣeyiɣiawo katã nu. *—Mose I, 3:1-7; Mose V, 32:4, 5; Nyagblɔla 7:29; Petro II, 3:8, 9.\n‘Aɖe Ame Dahe, si Le Ɣli Dom La’\nLe nyateƒe me la, togbɔ be nɔnɔme wɔnublanuiwo le fu wɔm ame geɖe egbea hã la, agbe gakpɔtɔ nye nunana xɔasi aɖe. Eye míewɔa nusianu si míate ŋui tsɔ kpɔa etae. Etsɔme gbenɔnɔ si ƒe ŋugbe Mawu do la ƒo dagbadagba vevie be woanɔ agbe ko le nɔnɔme sesẽwo kple vevesese me—abe Shackleton ƒe ame siwo nɔ Elephant-ƒukpo dzi ene—tɔ ta. Mawu ƒe tameɖoɖoe nye be yeaɖe mí tso vevesese kple fukpekpe dzodzro si li egbea me bene míaƒe “asi nasu agbe vavã” si Mawu ɖo na eƒe nuwɔwɔ siwo nye amegbetɔwo le gɔmedzedzea me la dzi.—Timoteo I, 6:19.\nMawu awɔ nusiawo katã elabena mía dometɔ ɖesiaɖe xɔ asi le eŋkume. Ewɔ ɖoɖo be Via, Yesu Kristo, naxe tafevɔsa si hiã bene woaɖe mí tso nuvɔ̃, blibomademade, kple ku si ƒe dome míenyi tso mía dzila gbãtɔwo, Adam kple Xawa, gbɔ la me. (Mateo 20:28) Yesu Kristo gblɔ be: “Ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena, bena amesiame, si xɔa edzi sena la, . . . wòakpɔ agbe mavɔ.”—Yohanes 3:16.\nNukae Mawu awɔ na amesiwo vevesese kple ameteteɖeanyi gblẽ agbe dome na egbea la? Mawu ƒe Nya si tso gbɔgbɔ me gblɔ tso Via ŋu na mí be: “Aɖe ame dahe, si le ɣli dom, kple hiãtɔ, si xɔnametɔ aɖeke meli na o la. Ave hiãtɔwo kple ame dahewo nu, eye wòaɖe ame dahewo ƒe luʋɔ. Aɖe woƒe luʋɔ tso teteɖeanyi kple ŋutasesẽ me.” Nukatae wòawɔ nusia ɖo? Elabena ‘woƒe ʋu, alo woƒe agbe, xɔ asi le eŋku me.’—Psalmo 72:12-14.\nƑe alafa gbogbo aɖewo enye sia si nuvɔ̃ kple blibomademade ƒe agba le ameƒomea kpem, eye wole “ŋeŋem” le vevesese kple fukpekpe ta. Ðeko Mawu ɖe mɔ ɖe esia ŋu kple susu be yeava ɖɔ nusianu si wòagblẽ la ɖo. (Romatɔwo 8:18-22) Eteƒe madidi kura o ato eƒe Fiaɖuƒedziɖuɖu si le Via, Yesu Kristo, si la dzi ‘aɖɔ nuwo katã ɖo.’—Dɔwɔwɔwo 3:21; Mateo 6:9, 10.\nEma alɔ amesiwo kpe fu heku la fɔfɔ ɖe tsitre hã ɖe eme. Wole dedie le Mawu ƒe susu me. (Yohanes 5:28, 29; Dɔwɔwɔwo 24:15) Eteƒe madidi o, míanɔ agbe ‘ahase vivi nɛ wòagba go’—si nye agbe mavɔ le blibodede me le paradisonyigba si me vevesese kple fukpekpe manɔ o dzi. (Yohanes 10:11; Nyaɖeɖefia 21:3-5) Amesiame si le agbe ɣemaɣi ate ŋu ase vivi le agbe me bliboe eye wòatu nɔnɔme kple ŋutete nyui siwo dzena le amesiwo wowɔ ɖe ‘Mawu ƒe nɔnɔme nu’ ŋu la ɖo.\nÐe nànɔ agbe ase vivi na agbe si ƒe ŋugbe Yehowa do la? Ema kpɔ ŋkuwò me. Míele dzi dem ƒo na wò be nàwɔ ɖe ɖoɖo siwo Mawu wɔ be yeatsɔ ahe yayra siawo vɛ la dzi. Adzɔ dzi na magazine sia talawo be woakpe ɖe ŋuwò nàwɔ esia.\n^ mm. 17 Ne èdi nya sia me dzodzro tsitotsito la, kpɔ agbalẽ si nye Sidzedze si Kplɔa Ame Yia Agbe Mavɔ Me, si Yehowa Ðasefowo ta, ƒe ta 8 lia si be “Nukatae Mawu Ðe Mɔ Fukpekpe Li Ðo?”\n[Nɔnɔmetata si le axa 4, 5]\nKakaɖedzi nɔ amesiwo tsi tokotoko me la si be Shackleton awɔ eƒe ŋugbedodoa dzi aɖe yewo\n“Mia tɔ vena wu atsutsurɔe geɖewo tɔ”\nƉoe Ɖe Amewo Ɖoe Ɖe Amewo Aleke Gbegbee Wò Agbe Xɔ Asii?\nw05 2/1 axa 4-7


Aleke Nàwɔ Be Dzidzɔ Nanɔ Wò Ƒomea Me? | Nya Nyui\n1. Nu ka tae srɔ̃ɖeɖe le se nu le vevie hena ƒome ƒe dzidzɔkpɔkpɔ?\nNya nyui la tso Yehowa, Mawu dzidzɔtɔ, ame si di be dzidzɔ nanɔ ƒomewo me la gbɔ. (1 Timoteo 1:11) Eyae ɖo srɔ̃ɖeɖe gɔme anyi. Srɔ̃ɖeɖe le se nu le vevie be dzidzɔ nanɔ ƒomea me, elabena enana nɔnɔmeawo sɔna nyuie na ɖeviwo hehe.\nAleke Mawu bua srɔ̃ɖeɖee? Edi be ŋutsu kple nyɔnu ƒe srɔ̃ɖeɖe nanɔ anyi ɖaa. Ele be Kristotɔwo nawɔ ɖe srɔ̃ɖese siwo le woƒe dukɔa me la dzi. (Luka 2:1, 4, 5) Yehowa di be srɔ̃ŋutsu kple srɔ̃nyɔnu nawɔ nuteƒe na wo nɔewo. (Hebritɔwo 13:4) Elé fu srɔ̃gbegbe. (Maleaxi 2:16) Ne Kristotɔ aɖe srɔ̃ wɔ ahasi la, eya ko hafi Mawu ɖe mɔ be wòate ŋu agbee agaɖe bubu.—Xlẽ Mateo 19:3-6, 9.\n2. Aleke wòle be srɔ̃ŋutsu kple srɔ̃nyɔnu nawɔ nu ɖe wo nɔewo ŋui?\nYehowa wɔ ŋutsu kple nyɔnu be woanye kpeɖeŋutɔ na wo nɔewo le srɔ̃ɖeɖea me. (1 Mose 2:18) Esi wònye srɔ̃ŋutsue nye eƒe ƒomea ƒe ta ta la, ele be wòaxɔ ŋgɔ le ƒomea ƒe ŋutilãmenuhiahiãwo gbɔ kpɔkpɔ kple nufiafia wo tso Mawu ŋu me. Ele be wòaɖe ɖokuitsɔtsɔsavɔ ƒe lɔlɔ̃ afia srɔ̃a. Ele be srɔ̃ŋutsuwo kple srɔ̃nyɔnuwo nalɔ̃ wo nɔewo ahade bubu wo nɔewo ŋu. Esi wònye be srɔ̃ŋutsuwo kple srɔ̃nyɔnuwo siaa mede blibo o ta la, ele be woasrɔ̃ ale si woatsɔ ake wo nɔewo.—Xlẽ Efesotɔwo 4:31, 32; 5:22-25, 33; 1 Petro 3:7.\n3. Ðe wòle be nàklã le srɔ̃wò gbɔ ne dzidzɔ mele srɔ̃ɖeɖea me oa?\nNe kuxiwo ɖo mia kple srɔ̃wò dome la, midze agbagba miawɔ nu ɖe mia nɔewo ŋu le lɔlɔ̃ me. (1 Korintotɔwo 13:4, 5) Mawu ƒe Nya la mede dzi ƒo be woaklã atsɔ akpɔ kuxi suesue siwo doa mo ɖa le srɔ̃ɖeɖe me la gbɔe o.—Xlẽ 1 Korintotɔwo 7:10-13.\n4. Ðeviwo, aleke Mawu di be nuwo nanɔ na mi?\nYehowa di be miakpɔ dzidzɔ. Enaa mɔfiame nyuitɔ kekeake si ana miakpɔ dzidzɔ le miaƒe sɔhɛmenɔɣi. Edi be nunya kple nuteƒekpɔkpɔ siwo su mia dzilawo si la naɖe vi na mi. (Kolosetɔwo 3:20) Yehowa di be miase vivi le dzidzɔ si dona tso nuwo wɔwɔ na ye mia Wɔla kple ye Vi la me.—Xlẽ Nyagblɔla 11:9–12:1; Mateo 19:13-15; 21:15, 16.\n5. Dzilawo, aleke miawɔ be mia viwo nakpɔ dzidzɔ?\nEle be miawɔ dɔ sesĩe adi nuɖuɖu, mlɔƒe kple nudodo na mia viwo. (1 Timoteo 5:8) Gake be mia viwo nakpɔ dzidzɔ la, ele vevie hã be miafia wo be woalɔ̃ Mawu ahasrɔ̃ nu tso egbɔ. (Efesotɔwo 6:4) Ne mienye kpɔɖeŋu na ɖeviawo le Mawu lɔlɔ̃ me la, nu siwo fiam miele wo la ade dzi gbɔ na wo. Ne mietu nu siwo miefiaa mia viwo ɖe Mawu ƒe Nyaa dzi la, esia ate ŋu akpɔ ŋusẽ nyui ɖe wo dzi.—Xlẽ 5 Mose 6:4-7; Lododowo 22:6.\nNu nyuiwo dona tso eme na ɖeviwo ne mi dzilawo miedea dzi ƒo na wo hekafua wo. Wohiã na ɖɔɖɔɖo kple tohehe hã. Hehe sia kpena ɖe wo ŋu woƒoa asa na nuwɔna siwo awɔe be womava kpɔ dzidzɔ o. (Lododowo 22:15) Ke hã, mele be wòadzɔ gbeɖe be woahe to na wo tagbɔsesẽtɔe o.—Xlẽ Kolosetɔwo 3:21.\nYehowa Ðasefowo ta agbalẽ geɖe siwo ŋu wotrɔ asi le koŋ be woakpe ɖe dzilawo kple wo viwo ŋu. Biblia dzie wotu wo me nyawo ɖo.—Xlẽ Psalmo 19:8, 12.\nBe miaƒe srɔ̃ɖeɖea nali ke eye dzidzɔ nanɔ eme alo mali ke o eye kuxiwo nado agbogbo ɖe eme la nɔ te ɖe ale si miekpɔa miaƒe kuxiwo gbɔe la dzi.\nƉoe Ɖe Amewo Ɖoe Ɖe Amewo Aleke Nàwɔ Be Dzidzɔ Nanɔ Wò Ƒomea Me?


Dɔwɔwɔwo 6 - Holy Bible [Ewe Bible (BEE)]\nEsime xɔsetɔawo ƒe xexlẽme va nɔ dzidzim ɖe edzi atraɖii ta la, liʋiliʋĩlilĩ aɖewo va nɔ ta dom ɖa le wo dome. Wo dometɔ siwo nye Helatɔwo la gblɔ bena ameŋkumekpɔkpɔ le ta dom ɖa le nuɖuɖumama me, elabena womenaa nuɖuɖu Helatɔ siwo nye ahosiwo la wòdea Hebritɔ siwo hã nye ahosiwo la tɔ nu o.\nLe esia ta la, Apostolo wuieveawo ƒo xɔsetɔwo katã nu ƒu hewɔ takpekpe aɖe. Apostoloawo doe ɖe hamea gbɔ be,\n“Nɔviwo, mele be míawo míatsɔ nuɖuɖudzikpɔkpɔ awɔ míaƒe dɔ o. Míaƒe dɔe nye be míagblɔ mawunya. Eya ta mitsa ŋku le mia ɖokuiwo dome, miatia mia dometɔ adre siwo sea nu gɔme, Gbɔgbɔ Kɔkɔe la yɔ wo me fũ eye ame sia ame kpɔ ŋudzedze le wo ŋu. Ne mietia ame siawo la ekema míatsɔ nuɖuɖudzikpɔdɔ sia ade wo si koŋ,\nale be míawo la míakpɔ ɣeyiɣi awɔ míaƒe dɔ si nye gbedodoɖa, mawunyagbɔgblɔ kple nufiafia amewo.”\nNya sia me kɔ na hamea katã eya ta wotia ame adreawo. Ame siwo wotia woe nye Stefano, ame si ƒe xɔse de to eye wòyɔ fũ kple Gbɔgbɔ Kɔkɔe la. Filipo, Prokoro kple Nikano, bubuwoe nye Timon, Parmena kple Nikolas tso Antioxia ame si nye trɔ̃subɔla si va zu Yudatɔ.\nEsi wotia ame adre siawo vɔ la wokplɔ wo va apostoloawo gbɔe eye wodo gbe ɖa ɖe wo ta heda asi ɖe wo dzi, yra wo.\nLe esia megbe la apostoloawo kple xɔsetɔ bubuawo gblɔ mawunya le teƒeteƒewo eye Yesu yomedzelawo ƒe xexlẽme dzi ɖe edzi fũ le Yerusalem, nenema ke Yudatɔwo ƒe Osɔfo geɖewo gɔ̃ hã trɔ zu kristotɔwo.\nStefano ame si Gbɔgbɔ Kɔkɔe la yɔ fũ eye eƒe xɔse de to blibo la wɔ nukunu geɖewo le amewo dome.\nKe gbe ɖeka la, Stefano do go Yudatɔwo ƒe xɔsehabɔbɔ tɔxɛ aɖe si woyɔna be, “Ablɔɖeviwo” la, me tɔwo eye ame siawo de asi nyahehe me kplii vevie. Sẽ ko la, Yudatɔ bubu siwo tso Kirene, Aleksandria le Egipte kple Kilikia kpakple Asia la va kpe ɖe “Ablɔɖeviawo” ŋu le nyaa hehe me.\nGake wo dometɔ aɖeke mete ŋu ɖu Stefano dzi o, le eƒe nunya kple gbɔgbɔ si le eme la ta.\nLe esia ta woyi ɖakpɔ gbevu aɖewo be woava ɖi aʋatsoɖase le Stefano ŋu be eƒo fi de Mose kple Mawu ŋutɔ gɔ̃ hã.\nNya sia sese na be dua me tɔ geɖewo dze agbo vevie. Wotso ɖe Stefano ŋu eye Yudatɔwo ƒe amegãwo kple agbalẽfialawo lée hekplɔe yi ɖe dumegãwo gbɔe.\nAʋatsoɖaseɖila siawo gaɖi ɖase ɖe eŋu le takpekpea me be, “yewo ŋutɔ yewose Stefano wònɔ fewu ɖum le Yerusalem gbedoxɔ la kple Mose ƒe sewo ŋu.”\nWoyi dzi gblɔ be, “Míese Stefano gblɔ be, Yesu Nazaretitɔ sia, ava gbã gbedoxɔ la eye wòaɖe Mose ƒe sewo katã ɖa.”\nEsi nu siawo nɔ edzi yim la, ame siwo katã nɔ takpekpea me la kpɔ be Stefano ƒe mo trɔ nɔ keklẽm abe mawudɔla tɔ ene.


Hiob 14 | Biblia Le Internet Dzi | Xexe Yeye Gɔmeɖeɖe\nHiob yi eƒe nyaŋuɖoɖoa dzi (1-22)\nAmegbetɔ ƒe agbe le kpuie eye wòyɔ fũu kple fukpekpe (1)\n“Mɔkpɔkpɔ li na ati gɔ̃ hã” (7)\n‘Oo, ne ɖe nàɣlam ɖe Tsiẽƒe!’ (13)\n“Ne ame ku la, ɖe wòagagbɔ agbea?” (14)\nMawu ƒe asinudɔwɔwɔwo adzroe (15)\n14 “Amegbetɔ nyɔnu tɔ dzidzia,Eƒe agbe le kpuie+ eye wòyɔ fũu kple fukpekpe.+ 2 Edona abe seƒoƒo ene, eye wòyrɔna;*+Eva yina abe vɔvɔli ene, eye wòbuna.+ 3 Ɛ̃, ame sia tɔgbi ŋue nèke ŋku ɖo,Eye nèkplɔe* yi ʋɔnui.+ 4 Ame kae ate ŋu ana ame dzadzɛ nado tso ame si mele dzadzɛ o me?+ Ame aɖeke mate ŋui o! 5 Ne woɖo eƒe ŋkekewo ko la,Ekema gbɔwòe eƒe ɣletiwo ƒe xexlẽme le;Èɖo seƒe nɛ, ne wòagagbɔ eŋu o.+ 6 Ðe ŋku ɖa le eŋu, ne wòagbɔ ɖe eme,Va se ɖe esime wòwu eƒe ŋkekewo nu abe ale si apaɖila wua eƒe ŋkeke nui ene.+ 7 Elabena mɔkpɔkpɔ li na ati gɔ̃ hã. Ne wolãe la, agadze,Eye eƒe alɔwo magbe toto o. 8 Ne eƒe ke do xoxo le to me,Eye eƒe takpo ku ɖe to me hã la, 9 Ne tsi nya ʋẽ ɖee ko la, agadze;Eye wòagato alɔ abe ati fẽ ene. 10 Ke ne ame ku la, wotsɔnɛ mlɔa anyi wɔnamanɔŋutɔe;Ne amegbetɔ mia nu la, afi kae woagakpɔe le?+ 11 Tsiwo nona le atsiaƒu me,Tɔsisi miena, eye eme ƒuna. 12 Amegbetɔ hã mlɔa anyi, eye megafɔna o.+ Womanyɔ o, va se ɖe esime dziƒo nu yi,Eye womanyɔ wo tso woƒe alɔ̃dɔdɔ me o.+ 13 Oo, ne ɖe nàɣlam ɖe Tsiẽƒe,*+Nàdzram ɖo va se ɖe esime wò dziku nu nafa,Nàɖo ɣeyiɣi nam, eye nàɖo ŋku dzinye ɖe!+ 14 Ne ame ku la, ɖe wòagagbɔ agbea?+ Le nye dziziziŋkekewo katã me la, manɔ lalamVa se ɖe esime gbɔdzɔe nava nam.+ 15 Àyɔm, eye matɔ na wò.+ Wò asinudɔwɔwɔ ƒe nu adzro wò vevie.* 16 Ke fifia la, èle nye afɔɖeɖewo xexlẽ dzi;Nye nu vɔ̃ ko ŋue nèléa ŋku ɖo. 17 Ède nye dzidada kotoku me hesa enu goŋgoŋ,Eye nètre nye vodada la nu. 18 Ale si to gɔ̃ hã ŋena dzea eme hetua wɔEye agakpe glina ɖa le eteƒe, 19 Ale si tsi nyia kpewo kura gɔ̃ hãEye tsidzadza kplɔa anyigbakewo dzonɛ la,Nenemae nègblẽa amegbetɔ si kuna la ƒe mɔkpɔkpɔ mee. 20 Èkpɔa ŋusẽ ɖe edzi va se ɖe esime enu yi;+Ètrɔa eƒe dzedzeme bubui henyanɛ ɖona ɖa. 21 Ne wode bubu viawo ŋu hã, menyana o;Eye ne woɖi gbɔ wo hã, medzea sii o.+ 22 Esi eƒe ŋutilã kpɔtɔ li koe wòsea veve;Eƒe agbenɔɣi koe wòxaa nu.”*\n^ Agate ŋu afia, “eye wolãnɛ ɖa.”\n^ Egɔmeɖeɖe tẽe, “nèkplɔm.”\n^ Alo, “Àdi vevie be yeakpɔ yeƒe asinudɔwɔwɔ.”\n^ Alo, “Eƒe agbenɔɣi koe eƒe luʋɔ xaa nu.”


GBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Iloko Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Tsonga Turkish Ukrainian Zulu\nNEW YORK—Le June 20 va se ɖe 22 kple June 27 va se ɖe 29, 2014 dzi la, Yehowa Ðasefo gbogbo aɖewo va ƒo ƒu ɖe MetLife Bɔlƒoƒea le Ɣedzeƒe Rutherford le New Jersey hena “Yi Edzi Nànɔ Mawu Fiaɖuƒea Dim Gbã!” Dukɔwo Dome Takpekpe siwo woawɔ, eye wowɔ takpekpea le Eŋlisigbe kple Spainiagbe me.\nAme siwo de takpekpea le kwasiɖanuwuwu eveawo ƒe agbɔsɔsɔe nye 118,000, takpekpe gã eve siawo na míeɖo ŋku takpekpe gã siwo wowɔ kpɔ le New York du gãwo me ƒe geɖewoe nye ema va yi la dzi. Woto videokadodo dzi na ame 407,000 kple edzivɔ siwo ƒo ƒu ɖe nuto bubuwo me la hã kpɔ gome le wɔnaa ƒe akpa vevi aɖewo me si wɔe be ameawo katã ƒe agbɔsɔsɔ va nye 525,500.\nWɔnaa ƒe akpa geɖewo lɔ nuteƒekpɔkpɔwo wɔwɔ fia kple video siwo ɖe ale si Biblia me mɔfiamewo ɖea vie me la fia. Dɔdzikpɔhaa me tɔe ƒoa ŋkeke ɖe sia ɖe ƒe nuƒo mamlɛtɔ. David Splane ye ƒo nu le takpekpe si wowɔ tso June 20 va se ɖe 22 me; eye Geoffrey Jackson ye ƒoe tso June 27 va se ɖe 29 dzi.\nWonyrɔ amewo le takpekpe siawo dometɔ ɖe sia ɖe me. Ame siwo wonyrɔ le takpekpewɔƒeawo ƒe agbɔsɔsɔe nye 1,255, eye ame siwo wonyrɔ le teƒe bubu siwo amewo ƒo ƒu ɖoe nye ame 2,930 si wɔe be nyɔnyrɔxɔlawo katã ƒe agbɔsɔsɔ va le 4,185.\nVavalwo dometɔ aɖewo tso Argentina, Australia, Belize, Britain, Chile, Costa Rica, El Salvador, Germany, Greece, Guatemala, Honduras, Italy, Malaysia, Mexico, Nicaragua, Panama, Peru, Spain kple Venezuela.\nAƒetɔ J. R. Brown, si nye Yehowa Ðasefowo ƒe nyanuɖela gblɔ be: “Takpekpe sia ɖo ŋku takpekpe ɖedzesi si wowɔ le New York le ƒe 1958 me dzi na mía dometɔ geɖe. Le takpekpe siwo wowɔ le Yankee Stadium kple teƒe si woyɔna tsã be Polo Grounds la, valawo wu ame 253,000. Takpekpe siwo míewɔ le MetLife Bɔlƒoƒea le ƒe sia me la ɖe dzesi ŋutɔ le Yehowa Ðasefowo ƒe ŋutinya me.”\nXlẽ nyati si nye The Record si ƒo nu tso dukɔwo dome takpekpe si wowɔ le MetLife Bɔlƒoƒea ŋu. Amewo nyɔnyrɔ ƒe foto si dze le nyadzɔdzɔgbalẽ aɖe ƒe ŋgɔgbekpa dzi.\nYehowa Ðasefowo Ƒo Zi Ðe MetLife Bɔlƒoƒea Kpaŋkpaŋ (PDF)


Aleke Mawɔ Be Dzinyelawo Naganɔ Ŋku Kem Ðe Nye Nuwo Me Fũu Akpa O | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Italian Japanese Kazakh Kazakh (Arabic) Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Norwegian Nzema Oromo Ossetian Pangasinan Papiamento (Curaçao) Polish Portuguese Portuguese (Portugal) Romanian Russian Sepedi Serbian Serbian (Roman) Shona Sinhala Slovak Slovenian Spanish Swahili Swedish Tagalog Tatar Telugu Thai Tiv Turkish Turkmen Ukrainian Uzbek Uzbek (Roman) Vietnamese Yoruba Zulu\nNu ka tae dzilawo kea ŋku ɖe wo viwo ƒe nuwo me?\nDziwòlawo be ɖeko yewotsɔ ɖe le eme nawò. Gake wò ya, ekpɔnɛ be wole ŋku kem ɖe yeƒe nuwɔnawo me fũu akpa. Le kpɔɖeŋu me:\nƑewuivi aɖe si ŋkɔe nye Erin gblɔ be: “Tɔnye tsɔa nye asitelefon hebiana be mana ye nye mɔʋunya, eye wòxlẽa nye text message siwo le edzi la. Ne mebe maɖe ɖokuinye nu la, esusuna be ɖe mele nane ɣlam ɖe ye.”\nDenise si nye nyɔnuvi aɖe si le eƒe 20-awo ƒe gɔmedzedze lɔƒo ɖo ŋku edzi be ye dada nɔa ame siwo ƒo ka na yewo la ƒe ŋkɔwo me tsam. “Ekpɔa kaƒodzesi ɖe sia ɖe eye wòdina be yeanya ame siwo tɔ wonye kple nu si ŋu míeɖo dze tsoe.”\nSɔhɛ aɖe si ŋkɔe nye Kayla gblɔ be ye nɔ xlẽ agbalẽvi siwo me yeŋlɔa yeƒe nya ɣaɣla aɖewo ɖo la dometɔ ɖeka. “Meŋlɔ ale si mese le ɖokuinye me tso nanewo ŋu la ɖe eme—wo dometɔ aɖewo ku ɖe nɔnye ŋutɔ gɔ̃ hã ŋu! Esia na medzudzɔ nye nya ɣaɣlawo ŋɔŋlɔ ɖe agbalẽ me.”\nNya vevitɔ: Dziwòlawo ƒe agbanɔamedzie wònye be woana nànɔ dedie, eye màte ŋu agblɔ afi si woatsɔ agbanɔamedzi sia ase ɖo la na wo o. Ðe wòdzena na wò be wogawɔnɛ wògbɔa eme ɣeaɖewoɣia? Ate ŋu awɔ na wò nenema. Gake nanewo li nàte ŋu awɔ si awɔe be mànɔ sesẽm le ɖokuiwò me be wole ŋku kem ɖe yeƒe nuwo me akpa o.\nMèganɔ wò nuwɔnawo ɣlãm o. Biblia de dzi ƒo na mí be “míaɖi anukware le nuwo katã me.” (Hebritɔwo 13:18) Dze agbagba dziwòlawo nakpɔe le ŋuwò nenema. Ne èɖia anukware na wo heʋua go wò nuwɔnawo na wo la, womaganɔ ŋku kem ɖe wò nuwɔnawo me fũu akpa o.\nBu nya sia ŋu: Aleke gbegbee wò nuwɔnawo wɔe be dziwòlawo ka ɖe dziwòe? Ðe nègbɔna vaa aƒe me ɖe game si woɖo na wò la dzia? ɖe nèɣlaa ame siwo xɔ̃wòwo nyea? ɖe nèwɔa nu le bebemea?\n“Nyemeɣlaa nye nuwɔnawo ɖe dzinyelawo o. Megblɔa nu siwo le edzi yim le nye agbe me la na wo. Megblɔa nu sia nu si wodi be yewoanya la na wo, eye esia wɔe be wokana ɖe dzinye eye womekea ŋku ɖe nye nuwɔnawo me akpa o.”—Delia.\nGbɔ dzi ɖi. Biblia gblɔ be: “Minɔ mia ɖokui me dzrom kpɔ ne mianya ame siwo ƒomevi mienye.” (2 Korintotɔwo 13:5) Axɔ ɣeyiɣi hafi wò nuwɔnawo nana dziwòlawo naka ɖe dziwò, gake nu nyuiwo dona tsoa eme godoo.\nBu nya sia ŋu: Dziwòlawo hã nye sɔhɛwo kpɔ. Ŋusẽ kae nèsusu be ema akpɔ ɖe ale si woatsɔ ɖe le eme na wò dzi?\n“Ewɔna nam be dzilawo ɖoa ŋku vodada siwo wowɔ esime wonye sɔhɛwo la dzi, eye womedina be yewo vi ƒewuiviwo nawɔ vodada mawo ke o.”—Daniel.\nSe veve ɖe ame nu. Dze agbagba nàbu nuwo ŋu abe ale si dziwòlawo bunɛ ene. Biblia gblɔ be srɔ̃nyɔnu zazɛ̃ ‘léa ŋku ɖe eƒe aƒemetɔwo ƒe nuwɔnawo ŋu nyuie’ eye wògblɔ tso vifofo nyui hã ŋu be ehea viawo le “Yehowa ƒe amehehe kple nuxɔxlɔ̃ me.” (Lododowo 31:27; Efesotɔwo 6:4) Mɔ kpui aɖeke meli si dzi woato awɔ esia o: ehiã be dziwòlawo nade nu wò nyawo me.\nBu nya sia ŋu: Ne dzilae nènye—eye wò susu le nu siwo nènya tso ƒe ƒewuiviwo ŋu la,—ɖe nàɖe mɔ na viwònyɔnuvi alo viwòŋutsuvi be wòawɔ nu sia nu si wòdi eye màbia nya aɖekee oa?\n“Ne ènye sɔhɛ la, awɔ na wò be ye dzilawo le ŋku kem ɖe yeƒe nuwo me fũu akpa. Gake fifia si metsi vie la, meva se nu si tae wòle be dzilawo nawɔe nenema ɖo la gɔme. Esi wolɔ̃ wò tae.”—James.\n“Dzinyelawo ɖe mɔ nam be mawɔ nanewo, gake wokpe ɖe ŋunye mekpɔe be woƒe agbanɔamedzie wònye be yewoƒe ŋku nanɔ ŋunye. Fifia si nyemeganye ƒewuivi o la, medea asixɔxɔ hehe si wonaam kple woƒe kpekpeɖeŋu ŋu. Ne ame tsi hãa, dzilawo ƒe ŋku ganɔa eŋu kokoko.”—Makenzie.\n“Esi menye ƒewuivi la, nɔnye vaa nye xɔ me gbe sia gbe va biaa ale si mefɔe kple ale si ŋkekea yi nam lam. Ɣemaɣi la, mesusui be ele ŋku kem ɖe nye nuwo me akpa. Fifia ne metrɔ kpɔ megbe la, mekpɔnɛ be etsɔ ɖe le eme nam ale gbegbe be wòzaa eƒe ɣeyiɣi ɖe ŋunye.”—Lauren.\nNu Kae Nàwɔ Ne Wò Ƒometɔwo Le Ŋku Kem Ðe Wò Nuwo Me?\nƉoe Ɖe Amewo Ɖoe Ɖe Amewo Aleke Mawɔ Be Dzinyelawo Naganɔ Ŋku Kem Ðe Nye Nuwo Me Fũu Akpa O


Àte Ŋu Asubɔ Le Afi Si Fiaɖuƒegbeƒãɖelawo Hiã Le Wua?\nGbetakpɔxɔ—Tata Si Míesrɔ̃na | April 2009\nGBE BUBU Albanian Amharic Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Latvian Lithuanian Malagasy Malayalam Maya Myanmar Norwegian Ossetian Pangasinan Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Vietnamese\n“Nuwo dze edzi na mí le United States, gake míetsi dzi be ŋutilãmenuwo yome nɔnɔ ƒe nukpɔsusu si xɔ aƒe ɖe afi ma akpɔ ŋusẽ gbegblẽ ɖe mía ŋutɔwo kple mía viŋutsu eveawo dzi mlɔeba. Mía kple srɔ̃nye míenye dutanyanyuigblɔlawo tsã, eye míedi be míagase vivi le agbe tsɛ ma si me dzidzɔ le la nɔnɔ me ake.”\nESI didi ma nu sẽ ɖe Ralph kple Pam me ta la, woŋlɔ agbalẽ na alɔdzedɔwɔƒe geɖewo le ƒe 1991 me tsɔ ɖe woƒe didi be yewoasubɔ le afi si Fiaɖuƒegbeƒãɖelawo hiã le wu la gblɔ. Mexico alɔdzedɔwɔƒea ɖo eŋu na wo be, Fiaɖuƒegbeƒãɖela siwo ate ŋu aɖe gbeƒã na Eŋlisigbedolawo le yewoƒe dua me la hiã kpata. Alɔdzedɔwɔƒea gblɔ be, le nyateƒe me la, agble mawo ‘ƒu hena ŋeŋe.’ (Yoh. 4:35) Eteƒe medidi o, Ralph, Pam, kple wo viŋutsu siwo xɔ ƒe 8 kple 12 la lɔ̃ ɖe amekpekpea dzi hete dzadzraɖo wɔwɔ hena ʋuʋu ayi Mexico.\nAnyigbamama Gã Aɖe\nRalph gblɔ be: “Hafi míadzo le United States la, nɔviŋutsu kple nɔvinyɔnu nyuidinamela aɖewo gblɔ na mí be: ‘Afɔku le ʋuʋu ayi aɖatsi duta me akpa!’ ‘Ke ne mieva dze dɔ ya ɖe?’ ‘Nu ka tae wòle be miaʋu ayi aɖaɖe gbeƒã le Eŋlisigbedolawo dome? Eŋlisigbedola siwo le du ma me matsɔ ɖeke le nyateƒea me o!’ Ke hã, míetso nya me xoxo. Nya lae nye be menye ɖeko míetso ko be míaʋu eŋu mabumabu nyuie o. Míenɔ ɖoɖo wɔm ɖe eŋu ƒe geɖewoe nye ema. Míeƒo asa na fe siwo axɔ ɣeyiɣi didi hafi míate ŋu axe wo la nyinyi, míedzra ga ɖo, eye ƒomea nɔ anyi dzro nɔnɔme sesẽ siwo míate ŋu ado goe la me zi geɖe.”\nGbã la, Ralph kple eƒe ƒomea yi Mexico alɔdzedɔwɔƒea. Le afi ma la, nɔviawo tsɔ dukɔ bliboa ƒe anyigbatata fia wo hegblɔ na wo be, “Miaƒe anyigbamamae nye esia!” Ƒomea yi ɖatsi San Miguel de Allende, si nye du aɖe si me amedzrowo sɔ gbɔ ɖo. Du sia le Mexico City ƒe dzieheɣetoɖoƒe hedidi tso egbɔ kilometa 240 aɖewo. Ƒe etɔ̃ le woƒe afi ma ɖoɖo megbe la, woɖo Eŋlisigbedolawo ƒe hame ɖeka si me gbeƒãɖela 19 nɔ la ɖe du ma me. Emae nye Eŋlisigbedolawo ƒe hame gbãtɔ si woɖo le Mexico—gake dɔ geɖe ganɔ ŋgɔ gbɔna.\nWobu akɔnta be United States tɔ miliɔn ɖekae le Mexico. Tsɔ kpe ɖe eŋu la, yevudɔwɔla kple sukuvi siwo nye Mexico vidzidziwo la doa Eŋlisigbe tsɔ kpe ɖe wo degbea ŋu. Ralph gblɔ be: “Míedo gbe ɖa bia dɔwɔla geɖewo. Míegblẽa xɔdɔme ɖeka aɖe ɖi ɣesiaɣi na nɔviŋutsu kple nɔvinyɔnu siwo vaa nutoa me be ‘yewoava tsa ŋku le anyigba’ la dzi le kpɔɖeŋunyagbɔgblɔ nu.”—4 Mose 13:2.\nWoɖe Ale Si Wonɔa Agbee La Dzi Kpɔtɔ Be Woakeke Woƒe Subɔsubɔdɔa Ðe Enu\nEteƒe medidi o, nɔviŋutsu kple nɔvinyɔnu geɖe siwo di be yewoakeke yewoƒe subɔsubɔdɔa ɖe enu la va ɖo. Wo dometɔ aɖewoe nye Bill kple Kathy siwo tso United States. Wosubɔ ƒe 25 xoxo le anyigbamama siwo me gbeƒãɖelawo hiã le wu la me. Wonɔ Spaingbe sɔsrɔ̃ ŋu bum, gake wotrɔ susu esi woʋu yi Ajijic, si nye du aɖe si le Chapala Ta la to, afi si ame siwo xɔ dzudzɔ le dɔ me le United States la lɔ̃a yiyi. Bill gblɔ be, “Le Ajijic la, míeƒo mía ɖokui ɖe Eŋlisigbedola siwo di be yewoasrɔ̃ nyateƒea la didi me vevie.” Le Bill kple Kathy ƒe afi ma ɖoɖo mede ƒe eve o la, dzi dzɔ wo be wokpɔ eteƒe woɖo hame yeye aɖe—esiae nye Eŋlisigbedolawo ƒe hame evelia le Mexico.\nKen kple Joanne siwo tso Canada di be yewoaɖe ale si yewonɔa agbee la dzi kpɔtɔ ale be yewoazã ɣeyiɣi geɖe wu ɖe Fiaɖuƒedɔwo ŋu. Woawo hã woʋu yi Mexico. Ken gblɔ be, “Exɔa ɣeyiɣi hafi ame tea ŋu trɔna ɖe agbenɔnɔ le nuto si me tsi dzodzoe, elektrik, kple telefon menɔa anyi o hena ŋkeke geɖe me la ŋu.” Ke hã, gbeƒãɖeɖedɔa wɔwɔ he dzidzɔ geɖe vae na wo. Eteƒe medidi o, woɖo Ken subɔsubɔdɔwɔla, eye le ƒe eve megbe la, ezu hamemetsitsi. Le gɔmedzedzea me la, esesẽ na wo vinyɔnu Britanny be wòanɔ Eŋlisigbedolawo ƒe hame sue si me sɔhɛ ʋɛ aɖewo ko le la me. Gake esi wòva te gomekpɔkpɔ le Fiaɖuƒe Akpata tutu dɔwo me la, edze xɔlɔ̃ nyui geɖe le dukɔ blibo la me.\nDzi dzɔ Patrick kple Roxanne siwo tso Texas, si le United States, esi wose be anyigbamama aɖe si me dutanyanyuigblɔlawo wɔa dɔ le, si me Eŋlisigbedolawo le la, medidi tso yewo gbɔ o. Patrick gblɔ be, “Esi míeɖi tsa yi Monterrey, du aɖe si le Mexico ƒe dzieheɣedzeƒe la, míesee le mía ɖokui me be Yehowa nɔ mɔ fiam mí be míayi aɖana kpekpeɖeŋu le afi ma.” Wote ŋu dzra woƒe aƒe si le Texas la le ŋkeke atɔ̃ me, eye woʋu “va Makedonia” le kpɔɖeŋunyagbɔgblɔ nu. (Dɔw. 16:9) Agbe me nu hiahiãwo gbɔ kpɔkpɔ menɔ bɔbɔe le Mexico o, gake le ƒe eve pɛ ko me la, dzi dzɔ wo be wokpɔ eteƒe ƒuƒoƒo si me Ðasefo 17 le la tsi va zu hame si me gbeƒãɖela 40 le.\nJeff kple Deb hã nye atsu kple asi siwo ɖe ale si wonɔa agbee la dzi kpɔtɔ bene woakeke woƒe subɔsubɔdɔa ɖe enu. Wodzra woƒe aƒe gã si nɔ United States la heʋu yi ɖatsi aƒe sue aɖe me le Cancún, si nye dugã aɖe le Mexico ƒe ɣedzeƒeƒuta. Esime wonɔ wo de la, wodea takpekpe le takpexɔ siwo me xɔmefamɔwo nɔ siwo tsɔ ɖe woƒe aƒe gbɔ la me. Gake fifia ya la, ele na wo be woazɔ mɔ gaƒoƒo enyi hafi ade Eŋlisigbedolawo ƒe takpekpe si tsɔ ɖe wo gbɔ wu, eye wowɔa takpekpea le bɔlƒoƒe aɖe si tame womegbã o. Gake woƒe dzi dze eme ale gbegbe esi wokpɔ eteƒe woɖo hame aɖe si me gbeƒãɖela 50 le ɖe Cancún.\nNɔviŋutsu kple nɔvinyɔnu Mexicotɔ aɖewo hã te asikpekpe ɖe gbeƒãɖeɖe na Eŋlisigbedolawo ŋu. Le kpɔɖeŋu me, esi Rubén kple eƒe ƒomea se be woɖo Eŋlisigbedolawo ƒe hame gbãtɔ ɖe San Miguel de Allende, eye be Mexico blibo lae nye hame ma ƒe anyigbamama la, wotso nya me enumake be yewoana kpekpeɖeŋu wo. Esia bia be woasrɔ̃ Eŋlisigbe, woatrɔ ɖe agbenɔnɔ yeye ŋu, ahazɔ mɔ legbe aɖe—si nye kilometa 800 kwasiɖa sia kwasiɖa—hafi ade kpekpeawo. Rubén gblɔ be: “Dzi dzɔ mí be míeɖe gbeƒã na amedzro siwo va tsi Mexico ƒe geɖewoe nye ema siwo mese nya nyuia ŋuti gbedeasia le woawo ŋutɔwo degbe me kpɔ o la. Wo dometɔ aɖewo ɖe woƒe ŋudzedzekpɔkpɔ ɖe mía ŋu fia kple aɖatsiwo.” Esi Rubén kple eƒe ƒomea na kpekpeɖeŋu hame si nɔ San Miguel de Allende vɔ la, woyi ɖawɔ mɔɖeɖedɔa le Guanajuato, si le titina Mexico, eye wokpe asi ɖe eŋu woɖo Eŋlisigbedolawo ƒe hame aɖe si me gbeƒãɖela siwo wu 30 nɔ la ɖe afi ma. Egbea, wole subɔsubɔm le Eŋlisigbedolawo ƒe ƒuƒoƒo aɖe si le Irapuato, si nye du aɖe si te ɖe Guanajuato ŋu la me.\nAme Siwo Ŋu Menɔa Bɔbɔe Be Woake Ðo O La Gbɔ Ðoɖo\nTo vovo na amedzrowo la, Mexicotɔ geɖewo doa Eŋlisigbe. Esesẽna zi geɖe be woagblɔ Fiaɖuƒegbedeasia na wo, elabena nuto siwo me kesinɔtɔwo bɔ ɖo la mee wonɔna, eye le afi mawo la, aƒemesubɔviwoe va ʋua ʋɔ na ame. Alo ne aƒemenɔlawo ŋutɔwoe va ʋu ʋɔa hã la, etea ŋu dzɔna be womadi be yewoaɖo to gbedeasia o le esi wobua Yehowa Ðasefowo be wonye nutoa me ƒe kɔmama sue aɖe ko ta. Gake ne Ðasefo siwo tso duta te ɖe aƒemenɔla mawo ŋu la, wo dometɔ aɖewo lɔ̃na faa ɖoa to.\nBu Gloria si nɔ Querétaro, du aɖe si le titina Mexico, ŋu kpɔ. Egblɔ be: “Ðasefo Spaingbedolawo va gbɔnye kpɔ gake nyemeɖo to wo o. Gake esi nye ƒomea kple xɔ̃nyewo te gododo kuxiwo la, ema na nu te ɖe dzinye vevie, eye metrɔ ɖe Mawu ŋu hedo gbe ɖa nɛ be wòakpe ɖe ŋunye be nɔnɔmea naɖɔ ɖo. Le ema megbe kpuie la, nyɔnu aɖe si nye Eŋlisigbedola va ƒo ʋɔ nam. Ebiam be Eŋlisigbedola aɖe le aƒea me mahã. Esi wònye be dutatɔe wònye ta la, medi be manya nya si wòlé ɖe asi, eya ta megblɔ nɛ be mese Eŋlisigbe. Esi wònɔ nua ƒom la, menɔ ɖokuinye biam be, ‘Nu ka gɔ̃e Amerikatɔ sia va wɔwɔ ge le míaƒe nuto sia me?’ Gake medo gbe ɖa do ŋgɔ be Mawu nana dzesi aɖem. Eya ta ate ŋu anye be amedzro sia dzie Mawu to le nye gbedodoɖa la ŋu ɖom nam.” Gloria lɔ̃ be woasrɔ̃ Biblia kpli ye, ewɔ ŋgɔyiyi kabakaba hexɔ nyɔnyrɔ togbɔ be eƒe ƒometɔwo tsi tsitre ɖe eŋu hã. Egbea la, Gloria nye gbesiagbe mɔɖela, eye srɔ̃a kple viaŋutsu hã le Yehowa subɔm.\nTeƒeɖoɖo Siwo Ame Siwo Kekea Woƒe Subɔsubɔdɔa Ðe Enu La Kpɔna\nEle eme be kuxi aɖewo le subɔsubɔ le afi siwo Fiaɖuƒegbeƒãɖelawo hiã le wu me ya, gake teƒeɖoɖoawo sɔ gbɔ. Ralph si ŋu nya míegblɔ le nyati sia ƒe gɔmedzedze la, gblɔ be: “Míesrɔ̃ Biblia kple ame siwo tso Britain, China, Jamaica, kple Sweden, kpakple fiaƒome me tɔ aɖewo siwo tso Ghana gɔ̃ hã. Biblia nusrɔ̃vi siawo dometɔ aɖewo ŋutɔ hã va ƒo wo ɖokuiwo ɖe ɣeyiɣiawo katã ƒe subɔsubɔdɔa me. Le ƒe siwo va yi me la, míaƒe ƒomea kpɔ Eŋlisigbedolawo ƒe hame adre ɖoɖo teƒe. Mía viŋutsu evea siaa va wɔ ɖeka kple mí le mɔɖeɖedɔa wɔwɔ me, eye wole subɔsubɔm le United States Betel fifia.”\nEŋlisigbedolawo ƒe hame 88 kple ƒuƒoƒo geɖewoe le Mexico egbea. Nu ka gbɔe wòtso be wodzi ɖe edzi kabakaba nenema? Ðasefowo meɖi ɖase na Eŋlisigbedola siwo le Mexico la dometɔ geɖe kpɔ o. Wo dometɔ aɖewo lɔ̃ ɖo to, elabena zɔhɛwo ƒe nyaƒoɖeamenuwo mekpɔ ŋusẽ ɖe wo dzi le afi sia abe ale si wòanɔ nenye wo dee wole ene o. Eye ame aɖewo lɔ̃ be woasrɔ̃ Biblia kpli yewo, elabena woxɔ dzudzɔ le dɔ me, eye wovo ati gbɔgbɔmenuwo yome. Tsɔ kpe ɖe eŋu la, gbeƒãɖela siwo le Eŋlisigbedolawo ƒe hamewo me la dometɔ ɖeka le etɔ̃ ɖe sia ɖe me nye mɔɖela, eye esia wɔ akpa vevi aɖe le dzonɔameme si le hame mawo me kple dzidziɖedzi si kpɔm wole la me.\nYayrawo Le Lalawòm\nÐikeke mele eme o be le xexea me godoo la, ame geɖewo alɔ̃ aɖo to ne wogblɔ Fiaɖuƒegbedeasia na wo le wo degbe me. Eya tae wòdea dzi ƒo na mí ŋutɔ be míakpɔe be nɔviŋutsu kple nɔvinyɔnu geɖe siwo tsia dzi ɖe gbɔgbɔmenuwo ŋu—ɖeviwo kple tsitsiawo, trewo kple srɔ̃tɔwo—lɔ̃na faa be yewoaʋu ayi afi siwo Fiaɖuƒegbeƒãɖelawo hiã le wu la. Enye nyateƒe be wo dometɔ geɖe kpea akɔ kple nɔnɔme sesẽwo ya, gake esiawo meɖia naneke o ne wotsɔ wo sɔ kple dzidzɔ si wokpɔna ne woke ɖe dzianukwaretɔ siwo le Biblia me nyateƒea xɔm la ŋu. Àte ŋu awɔ asitɔtrɔ siwo akpe ɖe ŋuwò be nàʋu ayi anyigbamama aɖe si me Fiaɖuƒegbeƒãɖelawo hiã le wu le miaƒe dukɔa me loo alo dukɔ bubu mea? * (Luka 14:28-30; 1 Kor. 16:9) Ne nenemae la, àte ŋu aka ɖe edzi be yayra geɖewo le lalawòm.\n^ mm. 21 Ne èdi nyatakaka bubuwo ku ɖe subɔsubɔ le afi si gbeƒãɖelawo hiã le wu ŋu la, kpɔ Ðoɖo Hena Yehowa ƒe Lɔlɔ̃nu Wɔwɔ, axa 111-112.\nDzudzɔxɔla Kpɔdzidzɔwo He Amewo Ƒe Susu\nNyɔnu aɖe si ŋkɔe nye Beryl ʋu tso Britain yi ɖatsi Canada. Le dukɔ ma me la, ewɔ dɔ abe dɔdzikpɔla ene le dukɔwo dome adzɔha vovovowo me. Eva zu sɔdola bibi aɖe hã, eye wotiae be wòanɔ Canada teƒe le ƒe 1980 ƒe Olympic hoʋiʋliawo me. Esi Beryl xɔ dzudzɔ le dɔ me la, woa kple srɔ̃a woʋu yi ɖatsi Chapala, Mexico, eye zi geɖe la, woɖua nu le nuɖuɖudzraƒewo. Ne ekpɔ Eŋlisigbedola dzudzɔxɔla aɖewo siwo ƒe nɔnɔme ɖee fia be wole dzidzɔ kpɔm la, etena ɖe wo ŋu, ɖea eɖokui fiaa wo hebiaa nu si wɔm wole le Mexico la wo. Ɣesiaɣi kloe la, ame kpɔdzidzɔ siwo wòdoa goe le nuɖuƒeawo la nyea Yehowa Ðasefowo. Beryl kple srɔ̃a gblɔ na wo ɖokuiwo be nenye be Mawu nyanya hea dzidzɔ vae henaa tameɖoɖo nɔa ame si le agbe me la, ekema yewo hã yewoadi be yewoadze sii. Esi Beryl de Kristotɔwo ƒe kpekpewo ɣleti geɖewo megbe la, elɔ̃ be woasrɔ̃ Biblia kpli ye, eye wòva zu Ðasefo. Beryl te ŋu wɔ gbesiagbe mɔɖeɖedɔa ƒe geɖe.\n“Yayrae Wònye Na Mí Be Wole Mía Dome”\nNɔvi siwo le dukɔ siwo me Fiaɖuƒegbeƒãɖelawo hiã le wu me la, kpɔa ŋudzedze ɖe gbeƒãɖela siwo ʋuna vaa wo gbɔ la ŋu ŋutɔ. Alɔdzedɔwɔƒe aɖe si le Carib nutowo me la ŋlɔ bena: “Ne amedzro alafa geɖe siwo subɔna le afi sia dzo la, hamewo magali ke tututu o. Yayrae wònye na mí be wole mía dome.”\nMawu ƒe Nya la gblɔ be, “Nyɔnu nya nyui gblɔlawo nye aʋakɔ gã aɖe.” (Ps. 68:12, NW) Eya ta mewɔ nuku o be ame siwo le subɔsubɔm le duta la dometɔ geɖe nye nɔvinyɔnu trewo. Nɔvinyɔnu siawo siwo ɖea ɖokuitsɔtsɔsavɔ ƒe gbɔgbɔ fiana la nye kpekpeɖeŋu gã aɖe ŋutɔ. Alɔdzedɔwɔƒe aɖe si le Ɣedzeƒe Europa la gblɔ be: “Le míaƒe hame geɖewo me la, nɔvinyɔnuwo sɔ gbɔ ale gbegbe, le teƒe aɖewo la, wotea ŋu nyea gbeƒãɖelawo ƒe agbɔsɔsɔ 70 le alafa me gɔ̃ hã. Wo dometɔ akpa gãtɔ nye ame yeyewo le nyateƒea me, eye nɔvinyɔnu mɔɖela tre siwo tso dukɔ bubuwo me va la naa kpekpeɖeŋu manyagblɔ aɖe mí, elabena wonaa hehe ame yeye mawo. Nunana vavã aɖe ŋutɔe nɔvinyɔnu siawo siwo tso duta la nye na mí!”\nAleke nɔvinyɔnu mawo sena le wo ɖokuiwo me ɖe subɔsubɔ le duta ŋu? Nɔvinyɔnu Angelica, mɔɖela tre aɖe si xɔ abe ƒe 35 ene la, gblɔ be: “Kuxiwo sɔ gbɔ. Le anyigbamama aɖe si me mewɔ dɔ le me la, metoa mɔ siwo dzi ba le gbe sia gbe, eye amewo ƒe fukpekpewo teƒe kpɔkpɔ na nu tena ɖe dzinye. Gake kpekpe ɖe amewo ŋu le subɔsubɔdɔa me naa nye dzi dzea eme. Nya geɖe siwo nɔvinyɔnu siwo le nutoa me gblɔna tsɔ ɖea woƒe ŋudzedzekpɔkpɔ fiana la hã dea dzi ƒo nam ŋutɔ. Wodaa akpe nam zi geɖe be meva nɔ kpekpem ɖe yewo ŋu. Nɔvinyɔnu aɖe gblɔ nam be kpɔɖeŋu nyui si meɖo be metso keke mía de va yewo de va nɔ subɔsubɔm la ʋã ye hã yeƒo ye ɖokui ɖe ɣeyiɣiawo katã ƒe subɔsubɔdɔa me.”\nNɔvinyɔnu mɔɖela aɖe si ŋkɔe nye Sue, si xɔ ƒe 50 to eŋu vie la, gblɔ be: “Àdo go nɔnɔme sesẽwo godoo, gake emawo meɖi naneke o ne wotsɔ wo sɔ kple yayra siwo nàkpɔ. Subɔsubɔdɔa vivina ale gbegbe! Esi medea gbeadzi kple nɔvinyɔnu sɔhɛ geɖewo zi geɖe ta la, megblɔa nu siwo mesrɔ̃ tso Biblia kple míaƒe agbalẽwo me ku ɖe ale si míanɔ te ɖe kplamatsedonuwo nu ŋu la na wo. Wogblɔna nam zi geɖe be, kpɔɖeŋu si meɖo le tenɔnɔ ɖe kuxiwo nu le ƒe geɖe siwo metsɔ nɔ subɔsubɔm abe mɔɖela tre ene me la kpe ɖe yewo ŋu yewokpɔe be yewo hã yewoate ŋu anɔ te ɖe nɔnɔme sesẽwo nu le agbe me. Kpekpe ɖe nɔvinyɔnu siawo ŋu naa nye dzi dzea eme geɖe ŋutɔ.”\n[Anyigbatata si le axa 20]\nMɔnukpɔkpɔ su nɔvi aɖewo si woɖi ɖase na amedzro aɖewo siwo mese nya nyuia kpɔ o\nƉoe Ɖe Amewo Ɖoe Ɖe Amewo Àte Ŋu Asubɔ Le Afi Si Fiaɖuƒegbeƒãɖelawo Hiã Le Wua?\nw09 4/15 axa 20-23\nHiob De Asixɔxɔ Gã Aɖe Yehowa Ƒe Ŋkɔa Ŋu\nWò Fɔmaɖimaɖi Doa Dzidzɔ Na Yehowa Ƒe Dzi\nYehowa Ƒe Nunya Dzena Le Eƒe Nuwɔwɔwo Me\nŊudzedzekpɔkpɔ Ðe Mose Gãtɔ La Ŋu\nŊudzedzekpɔkpɔ Ðe Yesu Si Nye David Gãtɔ Kple Salomo Gãtɔ La Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 2009\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA April 2009\nGBETAKPƆXƆ—TATA SI MÍESRƆ̃NA April 2009


“Milé Dzi Ðe Ƒo! Nye La Meɖu Xexea Dzi” ( Yohanes 16) | Yesu Ƒe Agbemeŋutinya\n“Milé Dzi Ðe Ƒo! Nye La Meɖu Xexea Dzi”\nESUSƆ VIE KO APOSTOLOAWO MAGAKPƆ YESU O\nAPOSTOLOAWO ƑE NUXAXA ATRƆ AZU DZIDZƆ\nYesu kple eƒe apostoloawo le klalo be yewoadzo le dziƒoxɔ si me woɖu Ŋutitotonua le. Ku ɖe nuxlɔ̃amenya geɖe siwo wògblɔ na wo va yi ŋu la, egblɔ be: “Megblɔ nya siawo na mi, be woagaɖia mia nu o.” Nu ka tae nuxlɔ̃ame sia sɔ? Egblɔ na wo be: “Woanya mi ɖa le ƒuƒoƒewo. Ɛ̃, gaƒoƒo gbɔna esime ame sia ame si awu mi la asusu be yewɔ dɔ kɔkɔe na Mawu.”—Yohanes 16:1, 2.\nAnɔ eme be nya mawo sese ɖe fu na apostoloawo. Togbɔ be Yesu gblɔ na wo do ŋgɔ be xexea alé fu wo hã la, megblɔe na wo kã be woawu wo o. Nu ka tae? Egblɔ be: “Nyemegblɔ nya siawo na mi do ŋgɔ o, elabena mele mia gbɔ.” (Yohanes 16:4) Fifia ele wo dzram ɖo ɖe eƒe dzodzo ŋu. Esia ate ŋu akpe ɖe wo ŋu be womakli nu emegbe o.\nYesu yi eƒe nyaa dzi be: “Meyina Ame si dɔm ɖa la gbɔ; evɔ mia dometɔ ɖeka pɛ hã mebiam be, ‘Afi ka yim nèle?’ hã o.” Do ŋgɔ le fiẽ ma me la, wobia nyae tso afi si yim wòle ŋu. (Yohanes 13:36; 14:5; 16:5) Gake fifia esi nya si wògblɔ tso yometiti ŋu la ʋuʋu wo ta la, ɖeko wova nɔ nu xam. Le esia ta, womete ŋu bia nyae ku ɖe ŋutikɔkɔe si me wòava nɔ alo viɖe si esia anye na tadeagula vavãwo ŋu o. Yesu gblɔ be: “Esi megblɔ nya siawo na mi ta la, nuxaxa yɔ miaƒe dziwo me fũu.”—Yohanes 16:6.\nYesu ɖe eme be: “Miaƒe nyonyo tae medzo yina ɖo. Elabena ne nyemedzo o la, kpeɖeŋutɔ la mava na mi gbeɖe o; gake ne medzo yi la, maɖoe ɖe mi.” (Yohanes 16:7) Ne Yesu ku heyi dziƒo ko hafi eƒe nusrɔ̃lawo ate ŋu axɔ gbɔgbɔ kɔkɔea, si wòaɖo ɖa be wòanye kpeɖeŋutɔ na eƒe amewo le anyigba ƒe akpa sia akpa.\nGbɔgbɔ kɔkɔea “ana xexea nadze si nu si nu vɔ̃, dzɔdzɔenyenye kple ʋɔnudɔdrɔ̃ nye la kɔtɛ.” (Yohanes 16:8) Ɛ̃, woaklo nu le xexea ƒe nu vɔ̃ dzi le esi mexɔ Mawu ƒe Vi la dzi se o ta. Yesu ƒe dzodzo ayi dziƒo anye kpeɖodzi sẽŋu ku ɖe eƒe dzɔdzɔenyenye ŋu eye wòaɖee afia be Satana, si nye “xexe sia dzi ɖula la” dze na ʋɔnudɔdrɔ̃.—Yohanes 16:11.\nYesu gblɔ yi edzi be: “Nya geɖewo gale asinye magblɔ na mi hafi, gake miate ŋu atsɔ wo fifia o.” Ne eva kɔ gbɔgbɔ kɔkɔea ɖe wo dzi la, akpe ɖe wo ŋu woase “nyateƒe la” gɔme bliboe, eye nyateƒe ma afia mɔ wo le agbe me.—Yohanes 16:12, 13.\nNya si Yesu gagblɔ la na apostoloawo tsi yaa. Egblɔ be: “Esusɔ vie ko miagakpɔm o, gake madidi o miagakpɔm.” Wonɔ nu si eƒe nyaa fia la biam wo nɔewo. Yesu de dzesii be wodi be yewoabia nya ye tso nya ma ŋu, eya ta eɖe eme be: “Vavã, vavã mele egblɔm na mi be, miafa avi, eye miafa konyi, ke xexea ya akpɔ dzidzɔ; miaxa nu, gake miaƒe nuxaxa la atrɔ azu dzidzɔ.” (Yohanes 16:16, 20) Esi wowu Yesu le ŋkeke si kplɔe ɖo ƒe ŋdɔ me la, subɔsubɔhakplɔlawo kpɔ dzidzɔ, ke nusrɔ̃lawo ya xa nu. Emegbe woƒe nuxaxaa trɔ zu dzidzɔ esi wofɔ Yesu ɖe tsitre! Eye wogakpɔ dzidzɔ ɖe edzi esi wòkɔ Mawu ƒe gbɔgbɔ kɔkɔea ɖe wo dzi.\nYesu tsɔ nɔnɔme si me apostoloawo le la sɔ kple nyɔnu si le ku lém esi wògblɔ be: “Ne nyɔnu le ku lém la, esea veve vevie, elabena eƒe gaƒoƒo la ɖo; gake ne edzi via vɔ ko la, megaɖoa ŋku eƒe vevesese la dzi o, elabena ekpɔa dzidzɔ be yedzi ame ɖe xexea me.” Yesu de dzi ƒo na eƒe apostoloawo gblɔ be: “Miawo hã miele nu xam fifia; gake magakpɔ mi, eye miaƒe dzi akpɔ dzidzɔ, eye ame aɖeke maxɔ miaƒe dzidzɔ la le mia si o.”—Yohanes 16:21, 22.\nVa de asi na fifia la, apostoloawo mebia naneke le Yesu ƒe ŋkɔ me kpɔ o. Gake azɔ egblɔ be: “Le ŋkeke ma me la, miabia nu Fofo la le nye ŋkɔ me.” Nu ka tae woawɔ esia ɖo? Menye ɖe Fofo la medi be yeaɖo to wo tae o, elabena Yesu gblɔ be: ‘Fofo la ŋutɔ melɔ̃a nu le mia gbɔ o, le esi mielɔ̃a nu le gbɔnye o eye miexɔe se be menye Mawu teƒenɔla ta.’—Yohanes 16:26, 27.\nAnye be Yesu ƒe dzideƒonamenyawoe na dzi ɖo apostoloawo ƒo wogblɔ kple kakaɖedzi be: “Esia me míexɔe se le be Mawu gbɔe nètso va.” Woado woƒe xɔse ma akpɔ kpuie. Yesu ɖɔ nu si adzɔ kpuie la ale: “Kpɔ ɖa! Gaƒoƒo la gbɔna, eye wòde azɔ, esime miaka ahlẽ, eye mia dometɔ ɖe sia ɖe ayi eƒe me, eye miagblẽ nye ɖeka ɖi.” Ke hã ede dzi ƒo na wo be: “Megblɔ nya siawo na mi, be miato dzinye akpɔ ŋutifafa. Le xexea me la, miele xaxawo me tom, gake milé dzi ɖe ƒo! Nye la meɖu xexea dzi.” (Yohanes 16:30-33) Menye ɖe Yesu le wo gblẽm ɖi o. Eka ɖe edzi be woawo hã woate ŋu aɖu xexea dzi abe ye ke ene ne wowɔ Mawu ƒe lɔlɔ̃nu nuteƒewɔwɔtɔe togbɔ be Satana kple eƒe xexea adze agbagba be yewoagblẽ woƒe nuteƒewɔwɔ me hã.\nNya kae Yesu gblɔ na eƒe apostoloawo si ɖe fu na wo?\nNu ka tae apostoloawo megate ŋu bia nya bubuwo Yesu o?\nKpɔɖeŋu kae Yesu wɔ tsɔ ɖee fia be apostoloawo ƒe nuxaxa atrɔ azu dzidzɔ?\nƉoe Ɖe Amewo Ɖoe Ɖe Amewo “Milé Dzi Ðe Ƒo! Nye La Meɖu Xexea Dzi”\njy ta 121 axa 278-279


Yesaya 31 - Holy Bible [Ewe Bible 1913] - (Yes 31)\nBaba na amesiwo yi Egipte, be woaxɔ na yewo, woɖo dzi ɖe sɔwo ŋu, eye woɖo ŋu ɖe tasiaɖam sɔgbɔwo kple sɔdola geɖewo ŋu; ke womelé ŋku ɖe Israel ƒe kɔkɔetɔ la ŋu o, eye wo mebia Yehowa ta se o!\nKe nunyala eya hã nye, eye wòahe dzɔgbevɔ̃e ve, magbe eƒe nya o, ke boŋ atso ɖe ame vɔ̃ɖiwo ƒe aƒe kple nu tovo wɔlawo ƒe xɔname ŋu.\nKe Egiptetɔwo la, amegbetɔwo wonye, menye Mawu o; woƒe sɔwo la, ŋutilã wonye, menye gbɔgbɔ o; eye ne Yehowa do eƒe asi ɖa la, ke aɖe le xɔnametɔ la te, eye amesi wòle xɔxɔm na la, adze anyi, eye woa kple eve la siaa nu ayi.\nElabena ale Yehowa gblɔ nam enye si: Alesi dzata kple dzatavi nɔa gbe tem ɖe nuléle ŋu, eye ne woyɔ lãkplɔviwo ɖe eŋu kpaŋkpaŋ hã, woƒe ɣli meɖea dzi le eƒo o, eye meɖoa to woƒe howɔwɔ o la, nenema Yehowa Zebaot aɖi ɖe anyi, ne woawo aʋa le Zion-to la kple eƒe togbɛ la dzi.\nAlesi xevi ɖoa agbae la, nenema Yehowa adzɔ Yerusalem ŋu, adzo eŋu, eye wòaxɔ nɛ, akpa eta, eye wòaɖee.\nMi Israel-viwo, migatrɔ ɖe amesi yome mietrɔ le la ŋu!\nElabena le ɣemaɣi la wo dome amesiame anyɔ ŋu eƒe klosalolegba kple sikalegba, siwo eƒe asiwò wo na eɖokui hena nuvɔ̃wɔwɔ la.\nAsur atsi yi nu, ke menye ŋutsu ƒe yi nu o, eye yi aɖui, ke menye amegbetɔ ƒe yi o; asi le yi nu, eye eƒe ɖekakpuiwo azu yakadɔwɔlawo;\neƒe agakpe ate ɖa le vɔvɔ̃ ta, eye aflaga ana dzidzi naƒo eƒe amegãwo; Yehowa, amesi ƒe dzo le Zion, eye eƒe mlekpui le Yerusalem lae gblɔe.


GBE BUBU Afrikaans Arabic China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Slovak Slovenian Spanish Swahili Swedish Tagalog Ukrainian Urdu\nBRITAINTƆWO ƒe magazine si nye Catholic Herald si do le December 11, 1998, dzi ƒo nu tso tanya sia ŋu be: “Fianyɔnu Mary ƒe ‘Hlɔ̃donuwɔna Dziŋɔwo’ Ve Bisiɔpwo.” Roma Katoliko bisiɔp siwo le England kple Wales lɔ̃ ɖe edzi be “wowɔ nuvɔ̃ dziŋɔwo le Katolikoha la ƒe ŋkɔ me, le kpɔɖeŋu me, ɖe Protestanttɔwo ŋu le Subɔsubɔhawo ƒe Ðɔɖɔɖowɔɣia le Great Britain.” Amekae nye Fianyɔnu Mary? Nuvɔ̃ kawoe wòwɔ si wɔe be wova lɔ̃ ɖe agɔdzedze ma dzi? Eye nukatae wònye fifiae England kple Wales bisiɔpwo tia be yewoagblɔ nya sia?\nWodzi Mary Tudor le ƒe 1516 me esime England nye Roma Katoliko dukɔ. Enye Catherine si tso Aragon, si nye Fia Henry VIII srɔ̃nyɔnu gbãtɔ, ƒe vinyɔnu ɖekɛ si ko nɔ agbe. Mary dadaa nyii wònye Katolikotɔ akuaku. Fofoa nɔ viŋutsu si anyi eƒe dome dim, gake Catherine medzi ŋutsuvi aɖeke nɛ o. Esi papa gbe be yemate fli ɖe Henry kple Catherine ƒe srɔ̃ɖeɖea me o la, Henry wɔ nusi dze eya ŋutɔ ŋu, eye eƒe nuwɔna sia na mɔ va ʋu na Protestanttɔwo ƒe Ðɔɖɔɖo le England. Eɖe Anne Boleyn le ƒe 1533 me, si nye ɣleti ene do ŋgɔ na Canterbury ƒe Bisiɔpgã Thomas Cranmer ƒe gbeƒãɖeɖee be Henry kple srɔ̃anyɔnu gbãtɔ ƒe srɔ̃ɖeɖe megale se nu o.\nLe ƒe si kplɔe ɖo me la, Henry si tsi tre ɖe papa ŋu la tso kadodo ɖesiaɖe me kple Roma eye woɖoe England Sɔlemeha ƒe tatɔe. Mary, amesi wobu fifia be enye ahasivi, megakpɔ dadaa ŋkume kpɔ le ema megbe o elabena wozi Catherine dzi wòɖanɔ eƒe agbe ƒe ƒe mamlɛawo le teƒe saɖeaga aɖe.\nProtestanttɔwo ƒe Mɔmaɖemaɖeɖenuŋu\nLe ƒe 13 siwo kplɔe ɖo me la, wowu amesiwo gbe lɔlɔ̃ ɖe Henry ƒe tatɔnyenye na sɔlemehaa dzi alo amesiwo kpɔtɔ da asi ɖe papa ƒe dziɖuɖu dzi. Henry ku le ƒe 1547 me eye Edward, si nye ƒe asieke vi, henye viaŋutsu si ko womebu ahasivii o, si srɔ̃nyɔnu ade siwo nɔ esi dometɔ etɔ̃lia dzi nɛ, va xɔ ɖe eteƒe zu fia. Edward kple eƒe aɖaŋuɖolawo te kpɔ be yewoana England nazu Protestant-dukɔ. Woti Roma Katolikotɔwo yome le woƒe dzixɔsewo me léle ɖe asi ta, eye woɖe subɔsubɔkpememewo kple vɔsamlekpuiwo ɖa le sɔlemexɔwo me.\nEteƒe medidi o wote fli ɖe se siwo xe mɔ ɖe Biblia tata kple exexlẽ le Eŋlisigbe me nu la me, eye wodze egɔme nɔ Biblia xlẽm ɖe Eŋlisigbe me le sɔleme nufiafiawo me, meganye ɖe Latingbe me azɔ o. Gake le ƒe 1553 me la, yɔmekpe wu Edward esime wòxɔ ƒe 15 ko. Wobu Mary be eyae nye zikpuia domenyila si dze ale wòva zu fianyɔnu le England.\nKatolikotɔwo ƒe Mɔmaɖemaɖeɖenuŋu\nGbã la, amewo xɔ Mary si xɔ ƒe 37 ɣemaɣi la nyuie, gake eteƒe medidi o ame geɖe megava kpɔ ŋudzedze ɖe eŋu o. Protestant-hawo ƒe nufiafia kple nuwɔnae va ma eteviwo, gake fifia Mary ɖoe kplikpaa be yeana dukɔa nagatrɔ zu Roma Katolikoha la me tɔwo. Le ɣeyiɣi kpui aɖe me la, wote fli ɖe mawusubɔsubɔse siwo katã Edward de me. Mary bia tsɔtsɔke le papa gbɔ ɖe dukɔa ta. Ale England gava zu Roma Katoliko dukɔ ake.\nÐekawɔwɔ kple Roma ake sia hã gahe Protestanttɔwo yometiti vevie vɛ. Wobu wo be wosɔ kple dɔ vɔ̃ɖi aɖe si wòle be woada kaba hafi wòava gblẽ nu le ŋutilã bliboa katã ŋu. Wotɔ dzo ame geɖe siwo gbe Roma Katoliko tɔwo ƒe nufiafiawo xɔxɔ la ɖe ati ŋu agbagbee.\nTohehe na Aglãdzelawo\nAme gbãtɔ si wowu le Mary ƒe dziɖuɣie nye John Rogers. Eyae ƒo gɔmeɖeɖe si woyɔna be Mateo ƒe Biblia la nu ƒu, eye esiae va nye gɔmeɖeɖe si dzi wotu King James Version ɖo. Esi wògblɔ mawunya tsi tre ɖe Roma Katoliko tɔwo ŋu hexlɔ̃ nu wo le alesi “Roma Katolikotɔnyenye nye dɔvɔ̃, trɔ̃subɔsubɔ, kple aʋatsodzixɔsewo ŋu” vɔ la, wodee game ƒe ɖeka, eye le February 1555 me la, wotɔ dzoe be enye aglãdzela.\nWogblɔ be John Hooper, si nye bisiɔp le Gloucester kple Worcester, hã nye aglãdzela. Eɖe gbeƒã be esɔ be nunɔlawo naɖe srɔ̃ eye be woate ŋu agbe srɔ̃ ɖe ahasiwɔwɔ ta. Azɔ hã melɔ̃ ɖe edzi be Kristo ƒe ŋutilã va gena ɖe Misa bolo kple wein me o. Wotɔ dzo Hooper agbagbee, ese veve helĩhelĩ wòade aɖabaƒoƒo 45 kloe hafi ku. Esi dzotɔtɔa ɖo Hugh Latimer, si nye Protestanttɔ mawunyagblɔla si xɔ ƒe 70, dzi la, ede dzi ƒo na Nicholas Ridley, si nye hati Ðɔɖɔɖowɔla si hã wotɔ dzoe le ati ŋu le egbɔ la kple nya siawo be: “Aƒetɔ Ridley, wò dzi nedze eme, eye nàwɔ ŋutsu. Le Mawu ƒe amenuveve me míawo hã míasi dzo ma tɔgbe egbea le England, si mexɔ se be matsi akpɔ o.”\nWobu fɔ Thomas Cranmer, si nye Protestanttɔwo ƒe Bisiɔpgã gbãtɔ le Canterbury le Henry kple Edward ƒe dziɖuɣiwo, hã be enye aglãdzela. Togbɔ be egbe nu le eƒe Protestant dzixɔsewo gbɔ hã la, le eƒe agbe ƒe nuwuwu la, etrɔ nusi wògblɔ, bu fɔ papa be enye Kristo ƒe futɔ, eye esi wonɔ dzo tɔmee la, edo eƒe nuɖusi ɖe dzoa me be wòafiã gbã, le esi wònye eyae wòzã tsɔ de asi nugbegbe le Protestanttɔnyenye gbɔ ƒe agbalẽa te ta.\nTogbɔ be ne mede ɖeke o la, Protestanttɔ kesinɔtɔ siwo ade 800 ya teti si yi duta be yewoanɔ dedie hã la, le ƒe etɔ̃ kple ɣleti asieke siwo do ŋgɔ na Mary ƒe ku me la, wotɔ dzo amesiwo ade 277 ya teti ɖe ati ŋu le England. Amesiwo wowu dometɔ geɖe nye dumevi dzro siwo meganya nusi dzi woaxɔ ase o. Wobu fɔ papa ɖeviwo se tsɔ tsii, eye fifia woawoe ma wole to hem na le esi woƒo nu tsi tre ɖe eŋu ta. Ame bubuwo srɔ̃ Biblia xexlẽ eye woa ŋutɔ ƒe subɔsubɔnukpɔsusuwo va nɔ wo si.\nAlesi ŋutsu, nyɔnu, kple ɖevi siwo wotɔ dzoe ɖe ati ŋu mekuna kaba o eye wonɔa veve sem helĩhelĩi la dzi ŋɔ na ame geɖe. Ŋutinyaŋlɔla Carolly Erickson ƒo nu tso nudzɔdzɔ sia tɔgbe aɖe ŋu ale: “Zi geɖe la, nakeawo meƒuna nyuie o, alo dzodonuawo nɔa mumu ale gbegbe be womebina kaba o. Ðukotoku siwo woblana ɖe amesiwo wonɔ dzo tɔmee ŋu be wòana woafia aku kaba be woagase veve ɣeyiɣi didi o la gbea dzoléle, alo ewɔa nuvevi ko wo gake mewua wo o.” Womeblaa nu na amesiwo wum wonɔ o, eyata “woƒe ɣlidodo kple gbedodoɖawo ɖina sesĩe eye zi geɖe la, woɖina vaseɖe woƒe kuɣi.”\nÐikeke ɖo ame geɖe me le subɔsubɔha si wòahiã be wòatɔ dzo ame ɖe ati ŋu atsɔ zi eƒe nufiafia ɖe amewo dzii ƒe nyonyo ŋu. Vevesese ɖe ame kukuawo nu na be henɔwo kpa ha ɖe Protestanttɔ xɔsetakukulawo ŋu. John Foxe dze eƒe agbalẽ si nye Book of Martyrs (Xɔsetakukulawo ƒe Agbalẽ) ŋɔŋlɔ gɔme ɣemaɣi, eye enye agbalẽ si va kpɔ ŋusẽ si de Biblia tɔ nu kloe ɖe Protestanttɔ Ðɔɖɔɖowɔlawo dzi. Ame geɖe siwo nye Roma Katolikotɔwo le Mary ƒe dziɖuɣia ƒe gɔmedzedze la va zu Protestanttɔwo hafi eƒe dziɖuɣia wu enu.\nNusi Mary Gblẽ Ði\nLe Mary ƒe fianyɔnu zuzu megbe la, egblɔ be yeaɖe ye nyrui ƒe vi Philip, si gbɔna fiazikpui dome nyi ge le Spain. Enye dutafia eye wònye Roma Katolikotɔ akuakua, esi nye nusi Eŋlisiawo medi kura o. Aglãdzedze ƒe gbɔlɔlɔ aɖe si Protestanttɔwo wɔ be woatsɔ atɔ te srɔ̃ɖeɖea do kpo nu, eye wowu aglãdzela 100. Philip kple Mary ɖe wo nɔewo le July 25, 1554, dzi, ke hã womeɖo Philip fiae gbeɖe o. Gake woƒe vimadzimadzi zu nuxaxa na Mary, amesi di vi aɖe si ava nye yeƒe domenyila si anye Roma Katolikotɔ.\nMary ƒe lãme va gblẽ eye le dziɖuɖu ɣeyiɣi kpui si nye ƒe atɔ̃ megbe la, eku esi wòxɔ ƒe 42. Exa nu vevie tsɔ yi ku mee. Eƒe nu ti kɔ na srɔ̃aŋutsu, eye etevi akpa gãtɔ lé fui. Esi wòku la, kplɔ̃ɖoɖowo yi edzi le London-nɔla geɖe dome le ablɔwo dzi. Le esi teƒe be wòagbugbɔ aɖo Roma Katolikotɔnyenye te la, eƒe zazɛ̃nyahehe va do Protestanttɔnyenye boŋ ɖe ŋgɔ. Nusi wògblẽ ɖi la katã dze le ŋkɔ si wova nya nɛ tso ɣemaɣi la me be: Mary Ʋukɔɖila.\nDzitsinya ƒe Nyaƒoɖeamenu Gbegblẽ Ðe Fu Nɛ\nNukata Mary de se wotɔ dzo ame gbogbo mawo gbegbe woku? Wofiae be aglãdzelawo nye amesiwo meɖi anukware na Mawu o, eye wòbui be enye yeƒe agbanɔamedzi be yeatsi woƒe ŋusẽkpɔɖeamedzi nu hafi wòava gblẽ nu le dukɔ bliboa katã ŋu. Eɖo to eƒe dzitsinya gake eŋe aɖaba ƒu ame bubu siwo ƒe dzitsinya kplɔ wo to mɔ bubui la ƒe gomenɔamesiwo dzi.\nGake Prostestanttɔwo hã nye mɔmaɖeɖenuŋulawo nenema ke. Wotɔ dzo amewo le Henry kple Edward ƒe dziɖuɣiwo hã ɖe woƒe subɔsubɔdzixɔsewo ta. Elizabeth I, si nye Prostestanttɔ si va xɔ ɖe Mary teƒe, na wobu Roma Katoliko dzixɔsewo me léle ɖe asi be enye anukwaremaɖimaɖi ƒe nuvɔ̃ gã aɖe, eye le eƒe dziɖuɣi la, wowu Eŋlisi Roma Katolikotɔ siwo wu 180. Le ƒe alafa si kplɔe ɖo me la, wowu ame alafa geɖe kpee le woƒe subɔsubɔ nukpɔsusuwo ta.\nNukata Wole Tsɔtsɔke Biam Fifia?\nDecember 10, 1998, dzie woɖu Dukɔ Ƒoƒuawo ƒe Xexeame Katã ƒe Amegbetɔ ƒe Gomenɔamesi Sewo ƒe ƒe 50 xɔxɔzã. Eme sedede 18 lia lɔ̃ ɖe edzi be “ele be tamebubu, dzitsinya kple mawusubɔsubɔ ƒe ablɔɖe ƒe gome nanɔ amesiame si,” esi ƒe ɖee nye be ame ate ŋu atrɔ eƒe subɔsubɔ eye wòkpɔ mɔ afia eƒe dzixɔsewo eye wòanɔ agbe ɖe wo nu. Roma Katoliko bisiɔp siwo le England kple Wales tia Dukɔ Ƒoƒuawo ƒe Xexeame Katã ƒe Amegbetɔ ƒe Gomenɔamesi Sewo ƒe ƒe 50 xɔxɔzã ɖuɣi sia be “enye ɣeyiɣi si sɔ be Katolikotɔwo nadzro woƒe dzitsinyawo me le nya siawo ŋu” eye woalɔ̃ ɖe “nuvɔ̃ dziŋɔ” siwo wowɔ, vevietɔ le Mary Tudor ƒe dziɖuɣi dzi.\nTogbɔ be mɔmaɖemaɖe ɖe subɔsubɔhawo ŋu ƒe nuwɔna siawo siwo dzɔ ƒe 450 kloe nye esia va yi le wo vem hã la, ɖe nane trɔ ŋutɔŋutɔa? Womegale dzo tɔm amewo ɖe ati ŋu ya o, gake ame geɖe siwo be Kristotɔwoe yewonye yi edzi le nu gblẽm le subɔsubɔha bubu me tɔwo ŋu hele wo wuwu dzi. Mɔmaɖemaɖeɖenuŋu mawo medzea Mawu ŋu o. Le nyateƒe me la, Yesu Kristo, amesi ɖe Mawu ƒe nɔnɔmewo fia pɛpɛpɛ la, gblɔ be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.”—Yohanes 13:35.\nTso agbalẽ si nye A Short History of the English People me\nWotɔ dzo Latimer kple Ridley ɖe ati ŋu\nTso agbalẽ si nye Foxe’s Book of Martyrs me\nCranmer na dzo fia eƒe nuɖusi gbã\nTso agbalẽ si nye The History of England (Vol. 1) me\nƉoe Ɖe Amewo Ɖoe Ɖe Amewo Wova Lɔ̃ ɖe Mɔmaɖemaɖe Ðe Subɔsubɔhawo Ŋu Ƒe Agɔdzedze Dzi Azɔ\ng00 4/8 axa 20-22


Papa Alexander VI Kple Papawo Ƒe Lɛtawo Ma Xexea Me Ðe Eve | Ŋkuɖoɖo Blematɔ Aɖewo Dzi\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nSedede Si Ma Xexea Me Ðe Eve\nESI Aƒetɔ Christopher Columbus zɔ mɔ yi Amerika gbɔ zi gbãtɔ le ƒe 1493 me la, Spaintɔwo kple Portugaltɔwo ƒe fiawo ʋli nya le wo dometɔ si akpɔ ŋusẽ ɖe asitsatsa le nuto yeye siwo ŋu woke ɖo me la dzi kple wo dzi ɖuɖu ŋu. Spaintɔwo bia tso papa Alexander VI si be wòakpɔ nyaa gbɔ na yewo.\nFIAWO KPLE PAPAWO MA XEXEA ME\nSpain, Portugal kple papawo ƒua asi akɔ xoxo be yewo tɔwoe nye anyigba yeye siwo katã ŋu woake ɖo. Le ƒe 1455 me la, Papa Nicholas V na gome Portugaltɔwo be woawo ɖeɖe koe kpɔ mɔ adi anyigba yeyewo kple ƒukpowo le Afrika ƒe Atlantik-ƒutawo katã eye be nu sia nu si le nuto mawo me la nye wo tɔ. Le Alcáçovas Ƒe Nubabla si wowɔ le ƒe 1479 me ƒe wɔnawo wɔɣi la, Portugaltɔwo ƒe fia Afonso V kple Fiavi John ɖe asi le Canary-ƒukpowo ŋu na Spaintɔwo ƒe fia Ferdinand kple Isabella. Spaintɔwo hã lɔ̃ ɖe edzi be Portugaltɔwo nakpɔ ŋusẽ ɖe asitsatsa le Afrika dzi eye Portugaltɔwo ƒe ŋusẽ tee du siwo nye Azores, Cape Verde Ƒukpo kple Madeira anɔ. Le ƒe eve megbe la, Papa Sixtus IV ɖo kpe nubabla sia dzi eye wògblɔ be anyigba yeye ɖe sia ɖe si ŋu woake ɖo le Canary Ƒukpoa ƒe anyiehe kple eƒe ɣedzeƒe la anye Portugaltɔwo tɔ.\nGake Aƒetɔ John si wona ŋkɔ fifia be Portugaltɔwo ƒe John II gblɔ be anyigba yeye siwo katã ŋu aƒetɔ Columbus ke ɖo la nye Portugaltɔwo tɔ. Spaintɔwo ƒe fiawo meda asi ɖe nya sia dzi kura o, eye wotsɔ nyaa yi papa Alexander VI gbɔ be wòana gome yewo hã yewoaɖu du siwo ŋu aƒetɔ ke ɖo la dometɔ aɖewo dzi ahatrɔ wo me nɔlawo woazu Kristotɔwo.\nPapa Alexander VI to eƒe nuŋlɔti dzi ma xexea me ɖe eve\nLe esia ta papa Alexander tsɔ nyametsotso etɔ̃ aɖewo tu anyi. Gbãtɔe nye be, etsɔ anyigba yeyewo dzi ɖuɖu de asi na Spain ɖeɖe ko tegbee “le Mawu Ŋusẽkatãtɔ la ƒe ŋkɔ me.” Le eƒe sedede evelia nu la, eɖe liƒo aɖe si tso dziehe va anyiehe si didi tso Cape Verde Ƒukpoa gbɔ le eƒe ɣetoɖoƒe gome anɔ abe kilometa 560 ene. Papa Alexander gblɔ be anyigba yeye ɖe sia ɖe si ŋu woke ɖo kple esiwo ŋu woava ke ɖo la nye Spaintɔwo tɔ. Papa to eƒe nuŋlɔti dzi ma xexea me ɖe eve! Edze abe eƒe sedede etɔ̃lia na ŋusẽ Spaintɔwo be woaɖu nuto siwo le ɣedzeƒekpa dzi va ke ɖe India dzi ene. Esia na dzi ku Portugaltɔwo ƒe fia John II, ame si ƒe dɔlawo zɔ mɔ ɖato Afrika ƒe anyiehe ʋĩ ke yi ɖado ɖe keke India Ƒua dzi eye woto esia dzi na Portugaltɔwo ƒe ŋusẽ keke ta va ɖo keke nuto mawo me eteƒe medidi o ye nye ema.\nWOGBUGBƆ MA XEXEA ME ÐE EVE\nEsi Papa Alexander * ƒe nuwɔnawo va ti kɔ na Portugaltɔwo ƒe fia John la, eya ŋutɔ te ɖe aƒetɔ Ferdinand kple Isabella ŋu be yewoagblɔe ase eme na yewo nɔewo. Agbalẽŋlɔla William Bernstein gblɔ be: “Edzɔ dzi na Spaintɔwo ƒe fia siwo nɔ vɔvɔ̃m na Portugaltɔ akpasesẽnuwɔla siwo biã ŋku ɖe anyigba siwo le Amerika xɔxɔ ŋu la be yewoagblɔe ase eme na yewo nɔewo.” Eya ta le ƒe 1494 me la, wowɔ nubabla aɖe le Spaintɔwo ƒe du si nye Tordesillas me eye wotsɔ du sia ŋkɔ na nubabla ma.\nTordesillas Nubabla da asi ɖe papa Alexander ƒe liƒo si wòɖe tso dziehe va anyiehe la dzi, gake wohe liƒoa yi megbe ʋĩ yi ɣetoɖoƒe gome kilometa 1,480. Esia va na be Afrika bliboa kple Asia hã “va zu” Portugaltɔwo tɔ, eye Amerika ya zu Spaintɔwo tɔ. Gake liƒo sia hehe yi ɣetoɖoƒekpa dzi ʋĩ alea wɔe be anyigba siwo ŋu wova ke ɖo emegbe abe Brazil ene va zu Portugaltɔwo tɔ.\nSpaintɔwo kple Portugaltɔwo nɔ te ɖe sedede sia si na ŋusẽ wo be woate ŋu axɔ anyigba yeyewo woazu wo tɔ ahakpɔ wo dzi la dzi kɔ ʋu geɖe ɖi. Sededea wɔe be wotu afɔkpo anyigba mawo dzi nɔlawo ƒe gomenɔamesiwo eye wote wo ɖe anyi heha woƒe nuwo. Sedede siawo wɔe hã be dukɔ geɖewo wɔ aʋa kple wo nɔewo ƒe alafa geɖewo ɖe anyigba mawo dzi ɖuɖu kple ŋusẽkpɔkpɔ ɖe atsiaƒuwo dzi ta.\n^ mm. 9 Àte ŋu axlẽ nu geɖe tso papa nu fitifiti wɔla sia ŋu le nyati si nye “Alexander VI—Papa Si Rome Meŋlɔna Be O” me le Gbetakpɔxɔ, June 15, 2003, axa 26-29.\nWO ŊUTI NYA VEVI AÐEWO\nKatolikotɔwo ƒe papa vovovowo de dzi ƒo na Spaintɔwo kple Portugaltɔwo be woatrɔ trɔ̃subɔla siwo katã ŋu woake ɖo le woƒe anyigba yeye didi ƒe mɔzɔzɔawo me la woazu Kristotɔwo.\nLe ƒe 1493 me la, Papa Alexander VI ma Atlantik-ƒugã ɖe domedome, eye wòtsɔ eƒe akpa si le ɣetoɖoƒe de Spain ƒe ŋusẽ te.\nSpain nɔ te ɖe papa Alexander ƒe sedede sia kple bubuwo dzi gblɔ be anyigba yeye siwo katã ŋu woake ɖo la azu ye tɔ.\nEuropa-dukɔwo dometɔ aɖewo ʋli anyigbatɔnyenye ƒe se si papa de la ta eye ɖewo hã tsi tre ɖe eŋu vevie ƒe alafa geɖe.\n“Europatɔwo Ƒe Ðokuidodoɖedzi”\nAgbalẽŋlɔla Barnaby Rogerson gblɔ be: “Amewo maxɔe ase egbea be Romatɔwo ƒe papa aɖe ma xexea me ɖe eve na Europatɔwo ƒe fiaɖuƒe sue eve be wòanye woawo ɖeɖe ko tɔ o, eye woabui be enye Europatɔwo ƒe ɖokuidodoɖedzi si gbɔ eme ŋutɔ.” Eyi edzi be woate ŋu abu papa ƒe sedede sia be “eyae nye ŋutasẽnu dziŋɔ siwo dukɔ bubu siwo hã va ɖu dukɔ bubuwo dzi hã wɔ la ƒe gɔmedzedze.”